title: 2004/644/ΕΚ: Απόφαση του Συμβουλίου, της 13ης Σεπτεμβρίου 2004, περί θεσπίσεως διατάξεων για την εφαρμογή του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών

text:
               21.9.2004

               EL

               Επίσημη Εφημερίδα της Ευρωπαϊκής Ένωσης

               L 296/16

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 13ης Σεπτεμβρίου 2004
   περί θεσπίσεως διατάξεων για την εφαρμογή του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών
   (2004/644/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 286,
   τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (1), και ιδίως το άρθρο 24 παράγραφος 8,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 45/2001, στο εξής «κανονισμός», θεσπίζει τις αρχές και τους κανόνες που εφαρμόζονται σε όλα τα κοινοτικά όργανα και οργανισμούς και προβλέπει το διορισμό του υπευθύνου προστασίας δεδομένων από κάθε κοινοτικό όργανο και κοινοτικό οργανισμό.

               (2)

               Το άρθρο 24 παράγραφος 8 του κανονισμού ορίζει ότι κάθε όργανο ή οργανισμός της Κοινότητας θεσπίζει, σύμφωνα με τις διατάξεις που περιλαμβάνονται στο παράρτημά του, συμπληρωματικές διατάξεις εφαρμογής σχετικά με τον υπεύθυνο προστασίας δεδομένων. Οι διατάξεις εφαρμογής αφορούν, ειδικότερα, τα καθήκοντα, τις αρμοδιότητες και τις εξουσίες του υπευθύνου προστασίας δεδομένων.

               (3)

               Οι κανόνες εφαρμογής προσδιορίζουν επίσης τις διαδικασίες για την άσκηση των δικαιωμάτων των υποκειμένων των δεδομένων καθώς και για την εκπλήρωση των υποχρεώσεων όλων των σχετικών παραγόντων των κοινοτικών οργάνων ή οργανισμών που συνδέονται με την επεξεργασία δεδομένων προσωπικού χαρακτήρα.

               (4)

               Οι διατάξεις εφαρμογής του κανονισμού ισχύουν υπό την επιφύλαξη του κανονισμού (ΕΚ) αριθ. 1049/2001 (2), της απόφασης 2004/338/ΕΚ, Ευρατόμ (3), και ιδίως του παραρτήματος II, της απόφασης 2001/264/ΕΚ (4), και ιδίως του τμήματος VI του μέρους ΙΙ του παραρτήματος, καθώς και της απόφασης του γενικού γραμματέα του Συμβουλίου/ύπατου εκπροσώπου για την κοινή εξωτερική πολιτική και πολιτική ασφαλείας της 25ης Ιουνίου 2001 (5),

         ΑΠΟΦΑΣΙΖΕΙ:
   ΤΜΗΜΑ 1
   ΓΕΝΙΚΕΣ ΔΙΑΤΑΞΕΙΣ
   Άρθρο 1
   Αντικείμενο και πεδίο εφαρμογής
   Η παρούσα απόφαση καθορίζει τις συμπληρωματικές διατάξεις εφαρμογής του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, στο εξής: «κανονισμός», όσον αφορά το Συμβούλιο της Ευρωπαϊκής Ένωσης.
   Άρθρο 2
   Ορισμοί
   Για τους σκοπούς της παρούσας απόφασης και με την επιφύλαξη των ορισμών που περιλαμβάνονται στον κανονισμό, νοούνται ως:

               α)

               «υπεύθυνος της επεξεργασίας»: το όργανο, η γενική διεύθυνση, η διεύθυνση, το τμήμα, η μονάδα ή κάθε άλλη οργανική οντότητα που καθορίζει, αυτοτελώς ή από κοινού με άλλους, τους στόχους και τον τρόπο της επεξεργασίας δεδομένων προσωπικού χαρακτήρα, όπως περιέχονται στην κοινοποίηση που αποστέλλεται στον υπεύθυνο προστασίας δεδομένων (στο εξής «ΥΠΔ») σύμφωνα με το άρθρο 25 του κανονισμού·

               β)

               «πρόσωπα επαφής»: ο βοηθός ή οι βοηθοί διοίκησης της γενικής διεύθυνσης ή άλλως οποιοδήποτε μέλος του προσωπικού, που ορίζονται κατόπιν διαβουλεύσεως με τον ΥΠΔ από τη γενική διεύθυνσή τους ως εκπρόσωποι της εν λόγω γενικής διεύθυνσης για την εξέταση θεμάτων προστασίας δεδομένων προσωπικού χαρακτήρα σε στενή συνεργασία με τον ΥΠΔ·

               γ)

               «προσωπικό της ΓΓΣ»: όλοι οι υπάλληλοι της γενικής γραμματείας του Συμβουλίου (στο εξής «ΓΓΣ») και οποιοδήποτε άλλο πρόσωπο που καλύπτεται από τον κανονισμό υπηρεσιακής κατάστασης των Ευρωπαϊκών Κοινοτήτων και το καθεστώς που εφαρμόζεται στο λοιπό προσωπικό των Κοινοτήτων αυτών, όπως καθορίσθηκαν με τον κανονισμό (ΕΟΚ, Ευρατόμ, ΕΚΑΧ) αριθ. 259/68 (6), στο εξής «κανονισμός υπηρεσιακής κατάστασης», ή εργάζεται στη ΓΓΣ επί συμβάσει (μαθητευόμενοι, σύμβουλοι, ανάδοχοι, υπάλληλοι) αποσπασμένοι από τα κράτη μέλη.

         ΤΜΗΜΑ 2
   ΥΠΕΥΘΥΝΟΣ ΠΡΟΣΤΑΣΙΑΣ ΔΕΔΟΜΕΝΩΝ
   Άρθρο 3
   Διορισμός και καθεστώς του υπευθύνου προστασίας δεδομένων
   1.   Ο αναπληρωτής γενικός γραμματέας του Συμβουλίου διορίζει τον ΥΠΔ και γνωστοποιεί το όνομά του στον ευρωπαίο επόπτη προστασίας δεδομένων (στο εξής «ΕΕΠΔ»). Ο ΥΠΔ λογοδοτεί απευθείας στον αναπληρωτή γενικό γραμματέα του Συμβουλίου.
   2.   Η διάρκεια της θητείας του ΥΠΔ είναι τριετής και μπορεί να ανανεωθεί δύο φορές.
   3.   Κατά την άσκηση των αρμοδιοτήτων του/της, ο ΥΠΔ ενεργεί ανεξάρτητα και σε συνεργασία με τον ΕΕΠΔ. Ειδικότερα, ο ΥΠΔ δεν είναι δυνατόν να λαμβάνει εντολές από την αρμόδια για τους διορισμούς αρχή της ΓΓΣ ή από οποιονδήποτε άλλο όσον αφορά την εσωτερική εφαρμογή των διατάξεων του κανονισμού ή τη συνεργασία του/της με τον ΕΕΠΔ.
   4.   Η αξιολόγηση του έργου και των καθηκόντων του ΥΠΔ λαμβάνει χώρα κατόπιν διαβουλεύσεως με τον ΕΕΠΔ. Ο ΥΠΔ είναι δυνατόν να απαλλάσσεται από τα καθήκοντά του/της μόνον με τη συγκατάθεση του ΕΕΠΔ, εφόσον έχει παύσει να πληροί τους όρους που απαιτούνται για την άσκηση των καθηκόντων του/της.
   5.   Με την επιφύλαξη της διαδικασίας που προβλέπεται για το διορισμό του/της, ο ΥΠΔ ενημερώνεται για όλες τις επαφές με εξωτερικούς φορείς όσον αφορά την εφαρμογή του κανονισμού, ιδίως ως προς την αλληλεπίδραση με τον ΕΕΠΔ.
   6.   Με την επιφύλαξη των σχετικών διατάξεων του κανονισμού, ο ΥΠΔ και το προσωπικό του/της υπόκεινται στους κανονισμούς και τις ρυθμίσεις που εφαρμόζονται στους υπαλλήλους και το λοιπό προσωπικό των Ευρωπαϊκών Κοινοτήτων.
   Άρθρο 4
   Καθήκοντα
   Ο ΥΠΔ:

               α)

               φροντίζει ώστε οι υπεύθυνοι των επεξεργασιών και τα υποκείμενα των δεδομένων να ενημερώνονται όσον αφορά τα δικαιώματα και τις υποχρεώσεις τους δυνάμει του κανονισμού· κατά την εκτέλεση του καθήκοντος αυτού, καταρτίζει ιδίως έντυπα ενημέρωσης και γνωστοποίησης, συμβουλεύεται τους ενδιαφερομένους και προωθεί τη γενική ευαισθητοποίηση σε θέματα προστασίας των δεδομένων·

               β)

               ανταποκρίνεται στα αιτήματα του ΕΕΠΔ και, στο πλαίσιο της αρμοδιότητάς του/της, συνεργάζεται με τον ΕΕΠΔ, είτε κατόπιν αιτήματος του τελευταίου είτε με δική του/της πρωτοβουλία·

               γ)

               διασφαλίζει, κατά τρόπο ανεξάρτητο, την εσωτερική εφαρμογή των διατάξεων του κανονισμού στη ΓΓΣ·

               δ)

               τηρεί μητρώο με τις επεξεργασίες που διενεργούν οι υπεύθυνοι των επεξεργασιών και παρέχει πρόσβαση στο μητρώο αυτό σε κάθε πρόσωπο, είτε απευθείας ή είτε μέσω του ΕΕΠΔ·

               ε)

               κοινοποιεί στον ΕΕΠΔ τις εργασίες επεξεργασίας οι οποίες ενδέχεται να παρουσιάζουν ιδιαίτερους κινδύνους κατά τα αναφερόμενα στο άρθρο 27 παράγραφος 2 του κανονισμού·

               στ)

               με τον τρόπο αυτό, εξασφαλίζει ότι οι εργασίες επεξεργασίας δεν μπορούν να θίξουν τα δικαιώματα και τις ελευθερίες των υποκειμένων των δεδομένων.

         Άρθρο 5
   Αρμοδιότητες
   1.   Επιπροσθέτως των γενικών καθηκόντων που πρέπει να ασκεί, ο ΥΠΔ:

               α)

               ενεργεί ως σύμβουλος της αρμόδιας για τους διορισμούς αρχής της ΓΓΣ και των υπευθύνων των επεξεργασιών σχετικά με θέματα που άπτονται της εφαρμογής των διατάξεων περί προστασίας δεδομένων. Η αρμόδια για τους διορισμούς αρχή, οι υπεύθυνοι των διαφόρων επεξεργασιών, η επιτροπή προσωπικού και κάθε φυσικό πρόσωπο μπορούν να συμβουλεύονται τον ΥΠΔ, χωρίς να ακολουθήσουν την επίσημη οδό, ως προς κάθε θέμα που άπτεται της ερμηνείας ή της εφαρμογής του κανονισμού·

               β)

               προβαίνει, είτε με δική του/της πρωτοβουλία είτε κατόπιν πρωτοβουλίας της αρμόδιας για τους διορισμούς αρχής, των υπευθύνων των επεξεργασιών, της επιτροπής προσωπικού ή οποιουδήποτε φυσικού προσώπου, στη διερεύνηση ζητημάτων και περιστατικών που σχετίζονται ευθέως με τα καθήκοντά του/της και υποπίπτουν στην αντίληψή του/της, αναφέρει δε στην αρμόδια για τους διορισμούς αρχή ή στο πρόσωπο το οποίο ζήτησε την έρευνα. Εφόσον κρίνεται σκόπιμο, όλοι οι λοιποί ενδιαφερόμενοι θα πρέπει να ενημερώνονται δεόντως. Εάν ο υποβάλλων την ένσταση είναι φυσικό πρόσωπο ή στην περίπτωση που ο υποβάλλων την ένσταση ενεργεί για λογαριασμό φυσικού προσώπου, ο ΥΠΔ πρέπει, στο μέτρο του δυνατού, να εξασφαλίζει την εμπιστευτικότητα της αίτησης, εκτός εάν το συγκεκριμένο υποκείμενο των δεδομένων έχει συγκατατεθεί ρητά στη διαφορετική μεταχείριση της αίτησης·

               γ)

               συνεργάζεται κατά την εκτέλεση των καθηκόντων του/της με τους υπευθύνους προστασίας δεδομένων άλλων κοινοτικών οργάνων και οργανισμών, ιδίως με την ανταλλαγή πείρας και βέλτιστων πρακτικών·

               δ)

               εκπροσωπεί τη ΓΓΣ ως προς όλα τα θέματα που συνδέονται με την προστασία των δεδομένων με την επιφύλαξη της απόφασης 2004/338/ΕΚ, Ευρατόμ, η εν λόγω εκπροσώπηση μπορεί να περιλαμβάνει τη συμμετοχή του ΥΠΑ σε σχετικές επιτροπές ή φόρα διεθνούς επιπέδου·

               ε)

               υποβάλλει στον αναπληρωτή γενικό γραμματέα του Συμβουλίου ετήσια έκθεση δραστηριοτήτων, την οποία καθιστά διαθέσιμη στο προσωπικό.

         2.   Με την επιφύλαξη του άρθρου 4 στοιχείο β), του άρθρου 5 παράγραφος 1 στοιχεία β) και γ) και του άρθρου 15, ο ΥΠΔ και το προσωπικό του/της δεν κοινολογούν πληροφορίες ή έγγραφα τα οποία περιέρχονται εις γνώσιν ή στην κατοχή τους στο πλαίσιο της άσκησης των αρμοδιοτήτων τους.
   Άρθρο 6
   Εξουσίες
   Κατά την άσκηση των καθηκόντων και των αρμοδιοτήτων του, ο ΥΠΔ:

               α)

               έχει πρόσβαση, ανά πάσα στιγμή, στα δεδομένα που αποτελούν αντικείμενο των εργασιών επεξεργασίας, σε όλους τους χώρους, τις εγκαταστάσεις επεξεργασίας δεδομένων και τα υποθέματα πληροφοριών·

               β)

               μπορεί να ζητεί γνωμοδοτήσεις από τη νομική υπηρεσία του Συμβουλίου·

               γ)

               μπορεί να προσφεύγει στις υπηρεσίες εξωτερικών εμπειρογνωμόνων στον τομέα της Τεχνολογίας των Πληροφοριών, με προηγούμενη έγκριση του διατάκτη, σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (7) και τους κανόνες εφαρμογής του·

               δ)

               μπορεί, με την επιφύλαξη των αρμοδιοτήτων και των εξουσιών του ΕΕΠΔ, να προτείνει στη ΓΓΣ διοικητικά μέτρα και να εκδίδει γενικές συστάσεις σχετικά με την ορθή εφαρμογή του κανονισμού·

               ε)

               μπορεί να διατυπώνει, σε ειδικές περιπτώσεις, οποιαδήποτε άλλη σύσταση για τη βελτίωση της προστασίας δεδομένων από πρακτική άποψη, προς τη ΓΓΣ ή/και οιονδήποτε άλλο ενδιαφερόμενο·

               στ)

               μπορεί να επισημαίνει στην αρμόδια για τους διορισμούς αρχή της ΓΓΣ οιαδήποτε μη συμμόρφωση μέλους του προσωπικού με τις υποχρεώσεις δυνάμει του κανονισμού και να εισηγείται την έναρξη διοικητικής έρευνας ενόψει της ενδεχόμενης εφαρμογής του άρθρου 49 του κανονισμού.

         Άρθρο 7
   Πόροι
   Ο ΥΠΔ λαμβάνει επαρκές προσωπικό και τους αναγκαίους πόρους για την άσκηση των αρμοδιοτήτων του.
   ΤΜΗΜΑ 3
   ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ ΤΩΝ ΠΑΡΑΓΟΝΤΩΝ ΤΟΥ ΤΟΜΕΑ ΤΗΣ ΠΡΟΣΤΑΣΙΑΣ ΔΕΔΟΜΕΝΩΝ
   Άρθρο 8
   Αρμόδια για τους διορισμούς αρχή
   1.   Σε περίπτωση προσφυγής κατά την έννοια του άρθρου 90 του κανονισμού (ΕΚ, Ευρατόμ) αριθ. 723/2004 όσον αφορά παράβαση του κανονισμού, η αρμόδια για τους διορισμούς αρχή ζητεί τη γνώμη του ΥΠΔ, ο οποίος θα πρέπει να διατυπώνει τη γνώμη του/της εγγράφως εντός δεκαπέντε ημερών από την παραλαβή της αίτησης. Εάν, μετά το τέλος της περιόδου αυτής, ο ΥΠΔ δεν έχει διατυπώσει τη γνώμη του/της προς την αρμόδια για τους διορισμούς αρχή, η γνώμη αυτή δεν είναι πλέον αναγκαία. Η αρμόδια για τους διορισμούς αρχή δεν δεσμεύεται από τη γνώμη του ΥΠΔ.
   2.   Ο ΥΠΔ ενημερώνεται οσάκις εξετάζεται ζήτημα, το οποίο έχει ή μπορεί να έχει επιπτώσεις στην προστασία δεδομένων.
   Άρθρο 9
   Υπεύθυνοι των επεξεργασιών
   1.   Οι υπεύθυνοι των επεξεργασιών μεριμνούν ώστε όλες οι εργασίες επεξεργασίας υπό τον έλεγχό τους να είναι σύμφωνες με τον κανονισμό.
   2.   Ειδικότερα, οι υπεύθυνοι των επεξεργασιών:

               α)

               προειδοποιούν τον ΥΠΔ πριν από τη διενέργεια οποιασδήποτε εργασίας επεξεργασίας ή σειράς εργασιών επεξεργασίας, οι οποίες επιδιώκουν τον ίδιο σκοπό ή συναφείς σκοπούς, καθώς και πριν από οποιαδήποτε ουσιώδη μεταβολή υφιστάμενης εργασίας επεξεργασίας· όσον αφορά τις εργασίες επεξεργασίας που έχουν διενεργηθεί πριν από την έναρξη ισχύος του κανονισμού την 1η Φεβρουαρίου 2001, ο υπεύθυνος της επεξεργασίας τις κοινοποιεί, αμελλητί·

               β)

               επικουρούν τον ΥΠΔ και τον ΕΕΠΔ κατά την άσκηση των αντίστοιχων αρμοδιοτήτων τους, ιδίως παρέχοντάς τους τις πληροφορίες που ζητούν εντός προθεσμίας τριάντα ημερών, το αργότερο·

               γ)

               εφαρμόζουν τα κατάλληλα τεχνικά και οργανωτικά μέτρα και δίνουν επαρκείς οδηγίες στο προσωπικό της ΓΓΣ, ώστε να εξασφαλίζονται τόσο η εμπιστευτικότητα της επεξεργασίας όσο και επίπεδο ασφαλείας ανάλογο προς τους κινδύνους που παρουσιάζει η επεξεργασία·

               δ)

               συμβουλεύονται, ενδεχομένως, τον ΥΠΔ ως προς το κατά πόσον οι εργασίες επεξεργασίας είναι σύμφωνες με τον κανονισμό, ιδίως όταν θεωρούν ευλόγως ότι ορισμένες εργασίες επεξεργασίας δεν συμβιβάζονται με τα άρθρα 4 έως 10 του κανονισμού. Μπορούν επίσης να συμβουλεύονται τον ΥΠΔ ή/και τους εμπειρογνώμονες της Γενικής Διεύθυνσης Α στον τομέα της ασφάλειας της Τεχνολογίας των Πληροφοριών, το Γραφείο Ασφαλείας και το Γραφείο ασφαλείας των πληροφορικών συστημάτων (INFOSEC), σχετικά με θέματα που αφορούν την εμπιστευτικότητα των εργασιών επεξεργασίας και τα μέτρα ασφαλείας που λαμβάνονται σύμφωνα με το άρθρο 22 του κανονισμού.

         Άρθρο 10
   Πρόσωπα επαφής
   1.   Με την επιφύλαξη των αρμοδιοτήτων του ΥΠΔ, το πρόσωπο επαφής:

               α)

               επικουρεί τη γενική διεύθυνση ή τη μονάδα του στην τήρηση καταλόγου όλων των υφιστάμενων επεξεργασιών δεδομένων προσωπικού χαρακτήρα·

               β)

               επικουρεί τη γενική διεύθυνση ή τη μονάδα του στον εντοπισμό των αντίστοιχων υπευθύνων των επεξεργασιών·

               γ)

               δικαιούται να λαμβάνει από τους υπευθύνους των επεξεργασιών και από το προσωπικό τα κατάλληλα και αναγκαία πληροφοριακά στοιχεία για την εκτέλεση των διοικητικών καθηκόντων του στο πλαίσιο της γενικής διεύθυνσης ή της μονάδας του· το δικαίωμα αυτό δεν περιλαμβάνει την πρόσβαση σε δεδομένα προσωπικού χαρακτήρα η επεξεργασία των οποίων έχει διενεργηθεί υπό την ευθύνη του υπευθύνου της επεξεργασίας.

         2.   Με την επιφύλαξη των αρμοδιοτήτων των υπευθύνων των επεξεργασιών, τα πρόσωπα επαφής:

               α)

               επικουρούν τους υπευθύνους των επεξεργασιών κατά την εκπλήρωση των υποχρεώσεών τους·

               β)

               διευκολύνουν, ενδεχομένως, την επικοινωνία μεταξύ του ΥΠΔ και των υπευθύνων των επεξεργασιών.

         Άρθρο 11
   Προσωπικό της ΓΓΣ
   1.   Ειδικότερα, όλο το προσωπικό της ΓΓΣ συμβάλλει στην εφαρμογή των κανόνων περί εμπιστευτικότητας και ασφαλείας κατά την επεξεργασία δεδομένων προσωπικού χαρακτήρα, όπως προβλέπεται στα άρθρα 21 και 22 του κανονισμού. Τα μέλη του προσωπικού της ΓΓΣ που διαθέτουν πρόσβαση σε δεδομένα προσωπικού χαρακτήρα τα επεξεργάζονται μόνο σύμφωνα με τις οδηγίες του υπευθύνου της επεξεργασίας, εκτός εάν απαιτεί άλλως το εθνικό ή κοινοτικό δίκαιο.
   2.   Κάθε μέλος του προσωπικού της ΓΓΣ μπορεί να υποβάλει ένσταση προς τον ΕΕΠΔ, με την οποία επικαλείται παράβαση των διατάξεων του κανονισμού που διέπουν την επεξεργασία των δεδομένων προσωπικού χαρακτήρα, χωρίς να ακολουθήσει την επίσημη οδό, όπως καθορίζεται στους κανόνες που έχει θεσπίσει ο ΕΕΠΔ.
   Άρθρο 12
   Υποκείμενα των δεδομένων
   1.   Πέρα από το δικαίωμα των υποκειμένων των δεδομένων να ενημερώνονται δεόντως για την επεξεργασία των δεδομένων προσωπικού χαρακτήρα που τα αφορούν, σύμφωνα με τα άρθρα 11 και 12 του κανονισμού, τα υποκείμενα των δεδομένων μπορούν να απευθύνονται στον οικείο υπεύθυνο των επεξεργασιών προκειμένου να ασκήσουν τα δικαιώματά τους σύμφωνα με τα άρθρα 13 έως 19 του κανονισμού, όπως ορίζεται στο τμήμα 5 της παρούσας απόφασης.
   2.   Με την επιφύλαξη οιουδήποτε ένδικου μέσου, κάθε υποκείμενο των δεδομένων μπορεί να υποβάλλει ένσταση στον ΕΕΠΔ εφόσον κρίνει ότι τα δικαιώματά του δυνάμει του κανονισμού θίγονται λόγω της επεξεργασίας δεδομένων προσωπικού χαρακτήρα που το αφορούν από το Συμβούλιο, όπως ορίζεται στους κανόνες που έχει θεσπίσει ο ΕΕΠΔ.
   3.   Ουδείς υφίσταται ζημία διότι έχει υποβάλει ένσταση προς τον ΕΕΠΔ, ή διότι έχει επισημάνει παράβαση των διατάξεων του κανονισμού προς τον ΥΠΔ.
   ΤΜΗΜΑ 4
   ΜΗΤΡΩΟ ΚΟΙΝΟΠΟΙΗΘΕΙΣΩΝ ΕΡΓΑΣΙΩΝ ΕΠΕΞΕΡΓΑΣΙΑΣ
   Άρθρο 13
   Διαδικασία κοινοποίησης
   1.   Ο υπεύθυνος επεξεργασίας κοινοποιεί στον ΥΠΔ κάθε εργασία επεξεργασίας δεδομένων προσωπικού χαρακτήρα βάσει εντύπου κοινοποίησης που διατίθεται στην ιστοσελίδα της ΓΓΣ στο Intranet (Data Protection). Η κοινοποίηση διαβιβάζεται ηλεκτρονικά στον ΥΠΔ. Εντός δέκα εργάσιμων ημερών, αποστέλλεται εγγράφως στον ΥΠΔ επιβεβαιωτική κοινοποίηση. Ο ΥΠΔ δημοσιεύει την επιβεβαιωτική κοινοποίηση στο μητρώο μόλις την παραλάβει.
   2.   Η κοινοποίηση περιλαμβάνει όλα τα πληροφοριακά στοιχεία που προσδιορίζονται στο άρθρο 25, παράγραφος 2 του κανονισμού. Οποιαδήποτε μεταβολή που επηρεάζει τα στοιχεία αυτά κοινοποιείται αμέσως στον ΥΠΔ.
   3.   Περαιτέρω κανόνες και λεπτομέρειες όσον αφορά τη διαδικασία κοινοποίησης που πρέπει να ακολουθούν οι υπεύθυνοι των επεξεργασιών περιλαμβάνονται στις γενικές συστάσεις που εκδίδει ο ΥΠΔ.
   Άρθρο 14
   Περιεχόμενο και σκοπός του μητρώου
   1.   Ο ΥΠΔ τηρεί μητρώο των εργασιών επεξεργασίας δεδομένων προσωπικού χαρακτήρα, το οποίο καταρτίζεται βάσει των κοινοποιήσεων που αποστέλλουν οι υπεύθυνοι των επεξεργασιών.
   2.   Το μητρώο περιέχει τουλάχιστον τα πληροφοριακά στοιχεία που αναφέρονται στο άρθρο 25, παράγραφο 2, στοιχεία α) έως ζ) του κανονισμού. Ωστόσο, τα πληροφοριακά στοιχεία που εισάγονται στο μητρώο από τον ΥΠΔ μπορούν, κατ’ εξαίρεση, να περιορίζονται, εάν είναι απαραίτητο, για λόγους ασφαλείας συγκεκριμένης εργασίας επεξεργασίας.
   3.   Το μητρώο χρησιμεύει ως αλφαβητικός κατάλογος των εργασιών επεξεργασίας δεδομένων προσωπικού χαρακτήρα που διενεργούνται στο Συμβούλιο. Παρέχει πληροφορικά στοιχεία στα υποκείμενα των δεδομένων και διευκολύνει την άσκηση των δικαιωμάτων τους σύμφωνα με τα άρθρα 13 έως 19 του κανονισμού.
   Άρθρο 15
   Πρόσβαση στο μητρώο
   1.   Ο ΥΠΔ λαμβάνει κατάλληλα μέτρα ώστε να εξασφαλισθεί ότι κάθε πρόσωπο έχει πρόσβαση στο μητρώο, είτε απευθείας είτε μέσω του ΕΕΠΔ. Ειδικότερα, ο ΥΠΔ παρέχει ενημέρωση και συνδρομή προς τους ενδιαφερομένους σχετικά με τον τρόπο και τον τόπο υποβολής των αιτήσεων για πρόσβαση στο μητρώο.
   2.   Με εξαίρεση την περίπτωση κατά την οποία παρέχεται πρόσβαση με άμεση επικοινωνία, οι αιτήσεις για πρόσβαση στο μητρώο υποβάλλονται εγγράφως με οποιαδήποτε μορφή, συμπεριλαμβανομένης της ηλεκτρονικής, σε μία από τις γλώσσες που αναφέρονται στο άρθρο 314 της συνθήκης και κατά τρόπο αρκετά ακριβή ώστε να μπορεί ο ΥΠΔ να εντοπίζει τις σχετικές εργασίες επεξεργασίας. Στον αιτούντα αποστέλλεται απόδειξη παραλαβής, αμελλητί.
   3.   Εάν μια αίτηση δεν είναι αρκετά ακριβής, ο ΥΠΔ ζητεί από τον αιτούντα να την αποσαφηνίσει και επικουρεί σχετικά τον αιτούντα. Σε περίπτωση αίτησης που αφορά πολύ μεγάλο αριθμό εργασιών επεξεργασίας, ο ΥΠΔ μπορεί να έρχεται σε επαφή με τον αιτούντα ανεπισήμως, προς αναζήτηση δίκαιης λύσης.
   4.   Κάθε πρόσωπο μπορεί να ζητήσει από τον ΥΠΔ αντίγραφο των πληροφοριακών στοιχείων που είναι διαθέσιμα στο μητρώο σχετικά με κάθε κοινοποιηθείσα εργασία επεξεργασίας.
   ΤΜΗΜΑ 5
   ΔΙΑΔΙΚΑΣΙΑ ΜΕ ΤΗΝ ΟΠΟΙΑ ΑΣΚΟΥΝ ΤΑ ΔΙΚΑΙΩΜΑΤΑ ΤΟΥΣ ΤΑ ΥΠΟΚΕΙΜΕΝΑ ΤΩΝ ΔΕΔΟΜΕΝΩΝ
   Άρθρο 16
   Γενικές διατάξεις
   1.   Τα δικαιώματα των υποκειμένων των δεδομένων που καθορίζονται στο παρόν τμήμα μπορούν να ασκούνται μόνο από τους ενδιαφερομένους ή, σε εξαιρετικές περιπτώσεις, για λογαριασμό των ενδιαφερομένων με δέουσα πληρεξουσιοδότηση. Οι αιτήσεις απευθύνονται γραπτώς στον εκάστοτε υπεύθυνο της επεξεργασίας, με αντίγραφο στον ΥΠΔ. Εφόσον απαιτείται, ο ΥΠΔ επικουρεί το υποκείμενο των δεδομένων στον εντοπισμό του υπευθύνου της επεξεργασίας. Ο ΥΠΔ καθιστά διαθέσιμα ειδικά έντυπα. Οι υπεύθυνοι των επεξεργασιών δέχονται την αίτηση μόνον εφόσον το έντυπο έχει συμπληρωθεί πλήρως και η ταυτότητα του υποβάλλοντος την ένσταση έχει εξακριβωθεί δεόντως. Τα υποκείμενα των δεδομένων ασκούν τα δικαιώματά τους ατελώς.
   2.   Ο υπεύθυνος της επεξεργασίας αποστέλλει στον αιτούντα απόδειξη παραλαβής εντός πέντε εργάσιμων ημερών από την καταχώριση της αίτησης. Εκτός αν άλλως ορίζεται, ο υπεύθυνος της επεξεργασίας διεκπεραιώνει την αίτηση εντός προθεσμίας δεκαπέντε εργάσιμων ημερών το αργότερο από την καταχώρησή της, είτε με την αποδοχή της είτε δηλώνοντας εγγράφως τους λόγους της πλήρους ή μερικής απόρριψής της, ιδίως σε περιπτώσεις που ο αιτών δεν θεωρείται ως υποκείμενο των δεδομένων.
   3.   Σε περίπτωση ανωμαλιών ή εμφανούς κατάχρησης των δικαιωμάτων του/της από το υποκείμενο των δεδομένων και εφόσον το υποκείμενο των δεδομένων ισχυρίζεται ότι η επεξεργασία είναι παράνομη, ο υπεύθυνος της επεξεργασίας πρέπει να συμβουλεύεται τον ΥΠΔ σχετικά με την αίτηση ή/και να παραπέμπει το υποκείμενο των δεδομένων στον ΥΠΔ, ο οποίος αποφασίζει ως προς την επιλεξιμότητα της αίτησης και τη συνέχεια που πρέπει να δοθεί.
   4.   Κάθε ενδιαφερόμενος μπορεί να συμβουλεύεται τον ΥΠΔ όσον αφορά την άσκηση των δικαιωμάτων του/της σε συγκεκριμένη περίπτωση. Με την επιφύλαξη οποιουδήποτε ένδικου μέσου, κάθε υποκείμενο των δεδομένων μπορεί να υποβάλλει ένσταση στον ΕΕΠΔ, εφόσον κρίνει ότι έχουν παραβιασθεί τα δικαιώματά του/της δυνάμει του κανονισμού λόγω της επεξεργασίας δεδομένων προσωπικού χαρακτήρα που τον/την αφορούν.
   Άρθρο 17
   Δικαίωμα πρόσβασης
   Το υποκείμενο των δεδομένων δικαιούται να λαμβάνει από τον υπεύθυνο της επεξεργασίας, χωρίς περιορισμό, ανά πάσα στιγμή εντός τριών μηνών από την παραλαβή της αίτησης, τα πληροφοριακά στοιχεία που αναφέρονται στα στοιχεία α) έως δ) του άρθρου 13 του κανονισμού, είτε συμβουλευόμενο τα δεδομένα αυτά επιτόπου είτε λαμβάνοντας αντίγραφό τους, συμπεριλαμβανομένου, ενδεχομένως, αντιγράφου με ηλεκτρονική μορφή, ανάλογα με την προτίμηση του αιτούντος.
   Άρθρο 18
   Δικαίωμα διόρθωσης
   Σε κάθε αίτηση υποκειμένου των δεδομένων για τη διόρθωση ανακριβών ή ελλιπών δεδομένων προσωπικού χαρακτήρα προσδιορίζονται τα σχετικά δεδομένα καθώς και η διόρθωση που ζητείται. Η αίτηση διεκπεραιώνεται από τον υπεύθυνο της επεξεργασίας αμελλητί.
   Άρθρο 19
   Δικαίωμα κλειδώματος
   Ο υπεύθυνος της επεξεργασίας διεκπεραιώνει αμελλητί κάθε αίτηση για το κλείδωμα δεδομένων σύμφωνα με το άρθρο 15 του κανονισμού. Στην αίτηση προσδιορίζονται τα σχετικά δεδομένα καθώς και οι λόγοι για τους οποίους ζητείται το κλείδωμά τους. Ο υπεύθυνος της επεξεργασίας ενημερώνει το υποκείμενο των δεδομένων που υπέβαλε την αίτηση πριν από την άρση του κλειδώματος.
   Άρθρο 20
   Δικαίωμα διαγραφής
   Το υποκείμενο των δεδομένων μπορεί να ζητήσει από τον υπεύθυνο της επεξεργασίας να διαγράψει αμελλητί τα δεδομένα σε περίπτωση παράνομης επεξεργασίας, ιδίως στην περίπτωση παράβασης των άρθρων 4 έως 10 του κανονισμού. Στην αίτηση προσδιορίζονται τα σχετικά δεδομένα και οι λόγοι ή οι αποδείξεις του παράνομου χαρακτήρα της επεξεργασίας. Στα συστήματα αυτοματοποιημένης αρχειοθέτησης, η διαγραφή διενεργείται καταρχήν με όλα τα κατάλληλα τεχνικά μέσα, ώστε να αποκλείεται οποιαδήποτε δυνατότητα περαιτέρω επεξεργασίας των διαγραφέντων δεδομένων. Εάν η διαγραφή είναι αδύνατη για τεχνικούς λόγους, ο υπεύθυνος της επεξεργασίας, αφού συμβουλευθεί τον ΥΠΔ και τον ενδιαφερόμενο, προβαίνει αμέσως στο κλείδωμα των δεδομένων.
   Άρθρο 21
   Κοινοποίηση σε τρίτους
   Σε κάθε περίπτωση διόρθωσης, κλειδώματος ή διαγραφής κατόπιν αιτήσεως του υποκειμένου των δεδομένων, το εν λόγω υποκείμενο των δεδομένων μπορεί να λαμβάνει από τον υπεύθυνο της επεξεργασίας την κοινοποίηση των ενεργειών αυτών στους τρίτους στους οποίους έχουν κοινολογηθεί τα δεδομένα προσωπικού χαρακτήρα που το αφορούν, εκτός εάν αυτό αποδεικνύεται αδύνατο ή προϋποθέτει δυσανάλογη προσπάθεια.
   Άρθρο 22
   Δικαίωμα αντίταξης
   Το υποκείμενο των δεδομένων μπορεί να αντιτάσσεται στην επεξεργασία δεδομένων που το αφορούν και στην κοινολόγηση ή χρήση των δεδομένων προσωπικού χαρακτήρα που το αφορούν, σύμφωνα με το άρθρο 18 του κανονισμού. Στην αίτηση προσδιορίζονται τα σχετικά δεδομένα και αναφέρονται οι λόγοι που δικαιολογούν την αίτηση. Εφόσον η ένσταση είναι δικαιολογημένη, η σχετική επεξεργασία δεν περιλαμβάνει πλέον τα συγκεκριμένα δεδομένα.
   Άρθρο 23
   Αυτοματοποιημένες ατομικές αποφάσεις
   Το υποκείμενο των δεδομένων δικαιούται να μη συμμορφώνεται με αυτοματοποιημένες ατομικές αποφάσεις κατά την έννοια του άρθρου 19 του κανονισμού, εκτός εάν η απόφαση επιτρέπεται ρητά από την εθνική ή κοινοτική νομοθεσία ή από απόφαση του ΕΕΠΔ που διαφυλάσσει τα έννομα συμφέροντα του υποκειμένου των δεδομένων. Και στις δύο περιπτώσεις, το υποκείμενο των δεδομένων έχει την ευκαιρία να εκφράσει την άποψή του εκ των προτέρων και να συμβουλευθεί τον ΥΠΔ.
   Άρθρο 24
   Εξαιρέσεις και περιορισμοί
   1.   Στο βαθμό που το δικαιολογούν σαφώς εύλογες αιτίες, όπως προσδιορίζεται στο άρθρο 20 του κανονισμού, ο υπεύθυνος της επεξεργασίας μπορεί να περιορίζει τα δικαιώματα που αναφέρονται στα άρθρα 17 έως 21 της παρούσας απόφασης. Εφόσον δεν συντρέχει λόγος απόλυτης ανάγκης, ο υπεύθυνος της επεξεργασίας συμβουλεύεται πρώτα τον ΥΠΔ, η γνώμη του οποίου δεν δεσμεύει το όργανο. Ο υπεύθυνος της επεξεργασίας απαντά αμελλητί στις αιτήσεις σχετικά με την εφαρμογή εξαιρέσεων ή περιορισμών της άσκησης των δικαιωμάτων και αιτιολογεί την απόφαση αυτή.
   2.   Κάθε ενδιαφερόμενος μπορεί να ζητεί από τον ΕΕΠΔ την εφαρμογή του άρθρου 47 παράγραφος 1 στοιχείο γ) του κανονισμού.
   ΤΜΗΜΑ 6
   ΔΙΑΔΙΚΑΣΙΑ ΕΡΕΥΝΑΣ
   Άρθρο 25
   Πρακτικές λεπτομέρειες
   1.   Οι αιτήσεις έρευνας απευθύνονται εγγράφως στον ΥΠΔ μέσω ειδικού εντύπου που διατίθεται από αυτόν. Στην περίπτωση εμφανούς κατάχρησης του δικαιώματος υποβολής αίτησης έρευνας, παραδείγματος χάριν όταν το ίδιο φυσικό πρόσωπο υπέβαλε ταυτόσημη αίτηση πρόσφατα μόλις, ο ΥΠΔ δεν υποχρεούται να απαντήσει στον αιτούντα.
   2.   Εντός δεκαπέντε ημερών από την παραλαβή, ο ΥΠΔ αποστέλλει απόδειξη παραλαβής στην αρμόδια για τους διορισμούς αρχή ή το πρόσωπο που ζήτησε την έρευνα και εξακριβώνει κατά πόσον η αίτηση πρέπει να αντιμετωπισθεί ως εμπιστευτική.
   3.   Ο ΥΠΔ ζητεί από τον υπεύθυνο της επεξεργασίας ο οποίος ευθύνεται για τη συγκεκριμένη επεξεργασία δεδομένων έγγραφη δήλωση σχετικά με το θέμα. Ο υπεύθυνος της επεξεργασίας απαντά στον ΥΠΔ εντός δεκαπέντε ημερών. Ο ΥΠΔ μπορεί να επιθυμεί να λάβει συμπληρωματικά πληροφοριακά στοιχεία από άλλα μέρη, όπως το Γραφείο Ασφαλείας και το Γραφείο ασφαλείας των πληροφορικών συστημάτων (INFOSEC) της ΓΓΣ. Εφόσον απαιτείται, μπορεί να ζητήσει σχετική γνωμοδότηση από τη Νομική Υπηρεσία του Συμβουλίου. Τα πληροφοριακά στοιχεία ή η γνώμη πρέπει να δίδονται στον ΥΠΔ εντός τριάντα ημερών.
   4.   Ο ΥΠΔ αναφέρει στην αρμόδια για τους διορισμούς αρχή ή στο πρόσωπο το οποίο υπέβαλε το αίτημα εντός τριών μηνών από την παραλαβή του αιτήματος.
   ΤΜΗΜΑ 7
   ΤΕΛΙΚΕΣ ΔΙΑΤΑΞΕΙΣ
   Άρθρο 26
   Αποτελέσματα
   Η παρούσα απόφαση αρχίζει να παράγει αποτελέσματα την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 13 Σεπτεμβρίου 2004.

            Για το Συμβούλιο

            Ο Πρόεδρος

         B. R. BOT

      (1)  ΕΕ L 8 της 12.1.2001, σ. 1.

      (2)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).

      (3)  Απόφαση 2004/338/ΕΚ, Ευρατόμ του Συμβουλίου, της 22ας Μαρτίου 2004, για έγκριση του εσωτερικού κανονισμού του Συμβουλίου (ΕΕ L 106 της 15.4.2004, σ. 22).

      (4)  Απόφαση 2001/264/ΕΚ του Συμβουλίου, της 19ης Μαρτίου 2001, για την έγκριση κανονισμών ασφαλείας του Συμβουλίου (ΕΕ L 101 της 11.4.2001, σ. 1)· απόφαση όπως τροποποιήθηκε από την απόφαση 2004/194/ΕΚ (ΕΕ L 63 της 25.2.2004, σ. 48).

      (5)  Απόφαση του γενικού γραμματέα του Συμβουλίου/ύπατου εκπροσώπου για την κοινή εξωτερική πολιτική και την πολιτική ασφαλείας, της 25ης Ιουνίου 2001, σχετικά με κώδικα ορθής διοικητικής συμπεριφοράς για τη γενική γραμματεία του Συμβουλίου της Ευρωπαϊκής Ένωσης και το προσωπικό της στις υπηρεσιακές τους επαφές με το κοινό (ΕΕ C 189 της 5.7.2001, σ. 1).

      (6)  ΕΕ L 56 της 4.3.1968, σ. 1· κανονισμός όπως τροποποιήθηκε τελευταία από τον κανονισμό (ΕΚ, Ευρατόμ) αριθ. 723/2004 (ΕΕ L 124 της 27.4.2004, σ. 1).

      (7)  ΕΕ L 248 της 16.9.2002, σ. 1.


title: 2010/447/ΚΕΠΠΑ: Απόφαση 2010/447/ΚΕΠΠΑ του Συμβουλίου, της 11ης Αυγούστου 2010 , για την παράταση της εντολής του ειδικού εντεταλμένου της Ευρωπαϊκής Ένωσης για την ειρηνευτική διαδικασία στη Μέση Ανατολή

text:
               12.8.2010

               EL

               Επίσημη Εφημερίδα της Ευρωπαϊκής Ένωσης

               L 211/39

         ΑΠΌΦΑΣΗ 2010/447/ΚΕΠΠΑ ΤΟΥ ΣΥΜΒΟΥΛΊΟΥ
   της 11ης Αυγούστου 2010
   για την παράταση της εντολής του ειδικού εντεταλμένου της Ευρωπαϊκής Ένωσης για την ειρηνευτική διαδικασία στη Μέση Ανατολή
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση και ιδίως το άρθρο 28, το άρθρο 31 παράγραφος 2 και το άρθρο 33,
   την πρόταση της ύπατης εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 21 Ιουλίου 2003, το Συμβούλιο υιοθέτησε την κοινή δράση 2003/537/ΚΕΠΠΑ (1) για τον διορισμό του κ. Marc OTTE ως ειδικού εντεταλμένου της Ευρωπαϊκής Ένωσης (στο εξής «ΕΕΕΕ») για την ειρηνευτική διαδικασία στη Μέση Ανατολή.

               (2)

               Στις 22 Φεβρουαρίου 2010, το Συμβούλιο εξέδωσε την απόφαση 2010/107/ΚΕΠΠΑ (2) για την παράταση της εντολής του ΕΕΕΕ έως τις 31 Αυγούστου 2010.

               (3)

               Η εντολή του ΕΕΕΕ θα πρέπει να παραταθεί έως τις 28 Φεβρουαρίου 2011 ή έως ότου αποφασίσει το Συμβούλιο, έπειτα από πρόταση της ύπατης εκπροσώπου της Ένωσης για θέματα εξωτερικής πολιτικής και πολιτικής ασφαλείας (στο εξής «ΥΕ»), ότι έχουν θεσπισθεί στην Ευρωπαϊκή Υπηρεσία Εξωτερικής Δράσης λειτουργίες αντίστοιχες προς αυτές της απόφασης 2010/107/ΚΕΠΠΑ και τερματίσει την εντολή.

               (4)

               Ο ΕΕΕΕ καλείται να εκπληρώσει την εντολή του στα πλαίσια μιας κατάστασης που μπορεί να επιδεινωθεί και που θα μπορούσε να υπονομεύσει την επίτευξη των στόχων της κοινής εξωτερικής πολιτικής και πολιτικής ασφαλείας, όπως καθορίζονται στο άρθρο 21 της συνθήκης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η κοινή δράση 2010/107/ΚΕΠΠΑ τροποποιείται ως εξής:

               1)

               το άρθρο 1 αντικαθίσταται από το ακόλουθο κείμενο:
               «Άρθρο 1
               Ειδικός εντεταλμένος της Ευρωπαϊκής Ένωσης
               Η εντολή του κ. Marc OTTE ως ειδικού εντεταλμένου της Ευρωπαϊκής Ένωσης (ΕΕΕΕ) για την ειρηνευτική διαδικασία στη Μέση Ανατολή παρατείνεται έως τις 28 Φεβρουαρίου 2011 ή έως ότου το Συμβούλιο αποφασίσει, έπειτα από πρόταση της ύπατης εκπροσώπου, ότι έχουν θεσπισθεί στην Ευρωπαϊκή Υπηρεσία Εξωτερικής Δράσης λειτουργίες αντίστοιχες προς αυτές της παρούσας απόφασης και τερματίσει την εντολή.»·

               2)

               το άρθρο 5 αντικαθίσταται από το ακόλουθο κείμενο:
               «Άρθρο 5
               Χρηματοδότηση
               1.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ, κατά την περίοδο από 1ης Μαρτίου 2010 έως τις 31 Αυγούστου 2010, ανέρχεται σε 730 000 EUR.
               2.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ, κατά την περίοδο από 1ης Σεπτεμβρίου 2010 έως τις 28 Φεβρουαρίου 2011, ανέρχεται σε 585 000 EUR.
               3.   Η διαχείριση των δαπανών γίνεται σύμφωνα με τις διαδικασίες και τους κανόνες που εφαρμόζονται στον γενικό προϋπολογισμό της Ένωσης.
               4.   Η διαχείριση των δαπανών αποτελεί αντικείμενο σύμβασης μεταξύ του ΕΕΕΕ και της Επιτροπής. Ο ΕΕΕΕ είναι υπόλογος στην Επιτροπή για όλες τις δαπάνες.».

         Άρθρο 2
   Έναρξη ισχύος
   Η παρούσα απόφαση αρχίζει να ισχύει από την ημερομηνία έκδοσής της.

      Βρυξέλλες, 11 Αυγούστου 2010.

            Για το Συμβούλιο

            Ο Πρόεδρος

         S. VANACKERE

      (1)  ΕΕ L 184 της 23.7.2003, σ. 45.

      (2)  ΕΕ L 46 της 23.2.2010, σ. 8.


title: 2007/323/ΕΚ: Απόφαση του Συμβουλίου, της 18ης Σεπτεμβρίου 2006 , για την υπογραφή και την προσωρινή εφαρμογή της συμφωνίας μεταξύ της Ευρωπαϊκής Κοινότητας και της Δημοκρατίας της Παραγουάης σχετικά με ορισμένες πτυχές των αεροπορικών υπηρεσιών

text:
               11.5.2007

               EL

               Επίσημη Εφημερίδα της Ευρωπαϊκής Ένωσης

               L 122/30

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 18ης Σεπτεμβρίου 2006
   για την υπογραφή και την προσωρινή εφαρμογή της συμφωνίας μεταξύ της Ευρωπαϊκής Κοινότητας και της Δημοκρατίας της Παραγουάης σχετικά με ορισμένες πτυχές των αεροπορικών υπηρεσιών
   (2007/323/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση,
   την πρόταση της Επιτροπής,
   Εκτιμώντας τα ακόλουθα:

               (1)

               Στις 5 Ιουνίου 2003, το Συμβούλιο αποφάσισε να εξουσιοδοτήσει την Επιτροπή να αρχίσει διαπραγματεύσεις με τρίτες χώρες για την αντικατάσταση ορισμένων διατάξεων των υφιστάμενων διμερών συμφωνιών από μια συμφωνία με την Κοινότητα.

               (2)

               Η Επιτροπή, εξ ονόματος της Κοινότητας, διαπραγματεύθηκε συμφωνία με τη Δημοκρατία της Παραγουάης σχετικά με ορισμένες πτυχές των αεροπορικών υπηρεσιών, σύμφωνα με τους μηχανισμούς και τις οδηγίες που περιελάμβανε το παράρτημα της απόφασης του Συμβουλίου.

               (3)

               Η συμφωνία που έχει διαπραγματευθεί η Επιτροπή είναι σκόπιμο να υπογραφεί και να τεθεί προσωρινά σε εφαρμογή, υπό την επιφύλαξη της πιθανής συνάψεώς της σε μεταγενέστερη ημερομηνία,

         ΑΠΟΦΑΣΙΖΕΙ:
   Άρθρο 1
   Η υπογραφή της συμφωνίας μεταξύ της Ευρωπαϊκής Κοινότητας και της Δημοκρατίας της Παραγουάης σχετικά με ορισμένες πτυχές των αεροπορικών υπηρεσιών εγκρίνεται εξ ονόματος της Κοινότητας, υπό την επιφύλαξη της απόφασης του Συμβουλίου για τη σύναψη της εν λόγω συμφωνίας.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν, εξ ονόματος της Κοινότητας, τη συμφωνία, υπό την επιφύλαξη της συνάψεώς της.
   Άρθρο 3
   Η συμφωνία, ενόσω εκκρεμεί η έναρξη ισχύος της, εφαρμόζεται προσωρινά από την πρώτη ημέρα του πρώτου μηνός που έπεται της ημερομηνίας κατά την οποία τα μέρη θα έχουν κοινοποιήσει εκατέρωθεν την ολοκλήρωση των διαδικασιών που είναι αναγκαίες για τον σκοπό αυτό.
   Άρθρο 4
   Ο Πρόεδρος του Συμβουλίου εξουσιοδοτείται να προβεί στην κοινοποίηση που προβλέπεται στο άρθρο 9 παράγραφος 2 της συμφωνίας.

      Βρυξέλλες, 18 Σεπτεμβρίου 2006.

            Για το Συμβούλιο

            Ο Πρόεδρος

         J. KORKEAOJA

    ---documentbreak---

               11.5.2007

               EL

               Επίσημη Εφημερίδα της Ευρωπαϊκής Ένωσης

               L 122/31

         ΣΥΜΦΩΝΊΑ
   μεταξύ της Ευρωπαϊκής Κοινότητας και της Δημοκρατίας της Παραγουάης σχετικά με ορισμένες πτυχές των αεροπορικών υπηρεσιών
   Η ΕΥΡΩΠΑΪΚΗ ΚΟΙΝΟΤΗΤΑ,
   αφενός, και
   Η ΔΗΜΟΚΡΑΤΙΑ ΤΗΣ ΠΑΡΑΓΟΥΑΗΣ,
   αφετέρου,
   (αναφερόμενες στο εξής ως «τα μέρη»)
   ΕΠΙΣΗΜΑΙΝΟΝΤΑΣ ότι μεταξύ αρκετών κρατών μελών της Ευρωπαϊκής Κοινότητας και της Δημοκρατίας της Παραγουάης έχουν συναφθεί διμερείς συμφωνίες στον τομέα των αεροπορικών υπηρεσιών, οι οποίες περιέχουν διατάξεις αντίθετες προς το ευρωπαϊκό κοινοτικό δίκαιο,
   ΕΠΙΣΗΜΑΙΝΟΝΤΑΣ ότι η Ευρωπαϊκή Κοινότητα έχει αποκλειστική αρμοδιότητα επί διαφόρων πτυχών που ενδεχομένως συμπεριλαμβάνονται στις διμερείς συμφωνίες μεταξύ κρατών μελών της Ευρωπαϊκής Κοινότητας και τρίτων χωρών στον τομέα των αεροπορικών υπηρεσιών,
   ΕΠΙΣΗΜΑΙΝΟΝΤΑΣ ότι, βάσει του ευρωπαϊκού κοινοτικού δικαίου, οι κοινοτικοί αερομεταφορείς που είναι εγκατεστημένοι σε κράτος μέλος έχουν δικαίωμα ισότιμης πρόσβασης στα αεροπορικά δρομολόγια μεταξύ των κρατών μελών της Ευρωπαϊκής Κοινότητας και τρίτων χωρών,
   ΕΧΟΝΤΑΣ ΥΠΟΨΗ τις συμφωνίες μεταξύ της Ευρωπαϊκής Κοινότητας και ορισμένων τρίτων χωρών, οι οποίες προβλέπουν τη δυνατότητα των υπηκόων των εν λόγω τρίτων χωρών να αποκτούν την κυριότητα αερομεταφορέων που έχουν λάβει άδεια σύμφωνα με το ευρωπαϊκό κοινοτικό δίκαιο,
   ΑΝΑΓΝΩΡΙΖΟΝΤΑΣ ότι ορισμένες διατάξεις των διμερών συμφωνιών μεταξύ κρατών μελών της Ευρωπαϊκής Κοινότητας και της Δημοκρατίας της Παραγουάης στον τομέα των αεροπορικών υπηρεσιών, οι οποίες είναι αντίθετες προς το ευρωπαϊκό κοινοτικό δίκαιο, πρέπει να συμμορφωθούν με το δίκαιο αυτό ώστε να δημιουργηθεί μια στέρεη νομική βάση για τις αεροπορικές υπηρεσίες μεταξύ της Ευρωπαϊκής Κοινότητας και της Δημοκρατίας της Παραγουάης και να διαφυλαχθεί η συνέχεια της παροχής των εν λόγω αεροπορικών υπηρεσιών,
   ΣΗΜΕΙΩΝΟΝΤΑΣ ότι σκοπός της Ευρωπαϊκής Κοινότητας, στο πλαίσιο των εν λόγω διαπραγματεύσεων, δεν είναι να αυξήσει τον συνολικό όγκο της αεροπορικής κυκλοφορίας μεταξύ της Ευρωπαϊκής Κοινότητας και της Δημοκρατίας της Παραγουάης, ούτε να μεταβάλει το ισοζύγιο μεταξύ κοινοτικών αερομεταφορέων και αερομεταφορέων της Δημοκρατίας της Παραγουάης, ούτε να διαπραγματευθεί τροποποιήσεις των διατάξεων περί δικαιωμάτων κυκλοφορίας που περιέχονται στις υφιστάμενες διμερείς συμφωνίες για τις αεροπορικές υπηρεσίες,
   ΣΥΜΦΩΝΗΣΑΝ ΤΑ ΕΞΗΣ:
   Άρθρο 1
   Γενικές διατάξεις
   1.   Για τους σκοπούς της παρούσας συμφωνίας, ως «κράτη μέλη» νοούνται τα κράτη μέλη της Ευρωπαϊκής Κοινότητας. Ως «κράτη μέλη της LACAC» νοούνται τα κράτη μέλη της Επιτροπής Πολιτικής Αεροπορίας της Λατινικής Αμερικής.
   2.   Σε καθεμία από τις συμφωνίες που απαριθμούνται στο παράρτημα Ι, οι αναφορές σε υπηκόους του κράτους μέλους που είναι μέρος της εκάστοτε συμφωνίας νοούνται ως αναφορές σε υπηκόους των κρατών μελών της Ευρωπαϊκής Κοινότητας.
   3.   Σε καθεμία από τις συμφωνίες που απαριθμούνται στο παράρτημα Ι, οι αναφορές σε αερομεταφορείς ή αεροπορικές εταιρείες του κράτους μέλους που είναι μέρος της εκάστοτε συμφωνίας νοούνται ως αναφορές σε αερομεταφορείς ή αεροπορικές εταιρείες που έχει καθορίσει το συγκεκριμένο κράτος μέλος.
   Άρθρο 2
   Καθορισμός αερομεταφορέων, χορήγηση και ανάκληση αδειών
   1.   Οι διατάξεις των παραγράφων 2 και 3 του παρόντος άρθρου υπερισχύουν των σχετικών διατάξεων των άρθρων που απαριθμούνται αντιστοίχως στο στοιχείο α) και στο στοιχείο β) του παραρτήματος ΙΙ, σε ό,τι αφορά τον καθορισμό αερομεταφορέα από το αντίστοιχο κράτος μέλος, τις άδειες εκμετάλλευσης και τις άδειες τεχνικής φύσεως που του χορηγεί η Δημοκρατία της Παραγουάης, και σε ό,τι αφορά την απόρριψη, την ανάκληση, την αναστολή ή τον περιορισμό των αδειών εκμετάλλευσης ή των αδειών τεχνικής φύσεως του αερομεταφορέα, αντιστοίχως.
   Οι διατάξεις των παραγράφων 4 και 5 του παρόντος άρθρου υπερισχύουν των σχετικών διατάξεων των άρθρων που απαριθμούνται αντιστοίχως στο στοιχείο α) και στο στοιχείο β) του παραρτήματος ΙΙ, σε ό,τι αφορά τον καθορισμό αερομεταφορέα από τη Δημοκρατία της Παραγουάης, τις άδειες εκμετάλλευσης και τις άδειες τεχνικής φύσεως που του χορηγεί το αντίστοιχο κράτος μέλος, και σε ό,τι αφορά την απόρριψη, την ανάκληση, την αναστολή ή τον περιορισμό των αδειών εκμετάλλευσης ή των αδειών τεχνικής φύσεως του αερομεταφορέα, αντιστοίχως.
   2.   Μόλις παραλάβει από κράτος μέλος καθορισμό αερομεταφορέα, η Δημοκρατία της Παραγουάης χορηγεί τις κατάλληλες άδειες εκμετάλλευσης και άδειες τεχνικής φύσεως, με την ελάχιστη διαδικαστική καθυστέρηση, υπό τον όρο ότι:

               i)

               ο αερομεταφορέας είναι εγκατεστημένος στην επικράτεια του κράτους μέλους που τον έχει καθορίσει, με βάση τη συνθήκη για την ίδρυση της Ευρωπαϊκής Κοινότητας, και έχει έγκυρη άδεια εκμετάλλευσης σύμφωνα με το ευρωπαϊκό κοινοτικό δίκαιο· και

               ii)

               το κράτος μέλος που είναι υπεύθυνο για την έκδοση του αντίστοιχου πιστοποιητικού αερομεταφορέα διασφαλίζει και διατηρεί τον ουσιαστικό ρυθμιστικό έλεγχο του αερομεταφορέα και ότι ο καθορισμός προσδιορίζει με σαφήνεια την αρμόδια αεροπορική αρχή· και

               iii)

               ο αερομεταφορέας τελεί υπό την κυριότητα, είτε άμεσα είτε διά κατά πλειοψηφίαν συμμετοχής, και υπό τον πραγματικό έλεγχο, κρατών μελών ή/και υπηκόων των κρατών μελών, ή άλλων κρατών που απαριθμούνται στο παράρτημα ΙΙΙ ή/και υπηκόων των συγκεκριμένων άλλων κρατών.

         3.   Η Δημοκρατία της Παραγουάης δύναται να απορρίψει, να ανακαλέσει, να αναστείλει ή να περιορίσει τις άδειες εκμετάλλευσης ή τις άδειες τεχνικής φύσεως ενός αερομεταφορέα καθορισμένου από κράτος μέλος, εφόσον:

               i)

               ο αερομεταφορέας δεν είναι εγκατεστημένος στην επικράτεια του κράτους μέλους που τον έχει καθορίσει, με βάση τη συνθήκη για την ίδρυση της Ευρωπαϊκής Κοινότητας, ή δεν διαθέτει έγκυρη άδεια εκμετάλλευσης σύμφωνα με το ευρωπαϊκό κοινοτικό δίκαιο· ή

               ii)

               το κράτος μέλος που είναι υπεύθυνο για την έκδοση του αντίστοιχου πιστοποιητικού αερομεταφορέα δεν διασφαλίζει ή δεν διατηρεί τον ουσιαστικό ρυθμιστικό έλεγχο του αερομεταφορέα, ή εφόσον στον καθορισμό του αερομεταφορέα δεν προσδιορίζεται με σαφήνεια η αρμόδια αεροπορική αρχή· ή

               iii)

               ο αερομεταφορέας δεν τελεί υπό την κυριότητα και τον πραγματικό έλεγχο, είτε άμεσα είτε διά κατά πλειοψηφίαν συμμετοχής, κρατών μελών ή/και υπηκόων των κρατών μελών, ή άλλων κρατών που απαριθμούνται στο παράρτημα ΙΙΙ ή/και υπηκόων των συγκεκριμένων άλλων κρατών· ή

               iv)

               ο αερομεταφορέας έχει ήδη λάβει άδεια εκμετάλλευσης βάσει διμερούς συμφωνίας μεταξύ της Δημοκρατίας της Παραγουάης και άλλου κράτους μέλους, και η Δημοκρατία της Παραγουάης αποδεικνύει ότι ο αερομεταφορέας, ασκώντας τα δικαιώματα κυκλοφορίας που απορρέουν από την παρούσα συμφωνία σε δρομολόγιο που περιλαμβάνει σημείο στην επικράτεια αυτού του άλλου κράτους μέλους, καταστρατηγεί τους περιορισμούς ως προς τα δικαιώματα κυκλοφορίας που επιβάλλει η άλλη αυτή συμφωνία· ή

               v)

               ο αερομεταφορέας διαθέτει πιστοποιητικό αερομεταφορέα που έχει εκδοθεί από κράτος μέλος το οποίο δεν έχει συνάψει με τη Δημοκρατία της Παραγουάης διμερή συμφωνία στον τομέα των αεροπορικών υπηρεσιών, και το οποίο έχει αρνηθεί να παραχωρήσει δικαιώματα κυκλοφορίας στον αερομεταφορέα που έχει καθορίσει η Δημοκρατία της Παραγουάης.

         Κατά την άσκηση των δικαιωμάτων της κατά την παρούσα παράγραφο, η Δημοκρατία της Παραγουάης δεν εισάγει διακρίσεις μεταξύ κοινοτικών αερομεταφορέων για λόγους εθνικότητας.
   4.   Μόλις παραλάβει από τη Δημοκρατία της Παραγουάης καθορισμό αερομεταφορέα, το κράτος μέλος χορηγεί τις κατάλληλες άδειες εκμετάλλευσης και άδειες τεχνικής φύσεως, με την ελάχιστη διαδικαστική καθυστέρηση, υπό τον όρο ότι:

               i)

               ο αερομεταφορέας είναι εγκατεστημένος στη Δημοκρατία της Παραγουάης· και

               ii)

               η Δημοκρατία της Παραγουάης διασφαλίζει και διατηρεί τον ουσιαστικό ρυθμιστικό έλεγχο του αερομεταφορέα και είναι υπεύθυνη για την έκδοση του αντίστοιχου πιστοποιητικού αερομεταφορέα· και

               iii)

               ο αερομεταφορέας τελεί υπό την κυριότητα και τον πραγματικό έλεγχο, είτε άμεσα είτε διά κατά πλειοψηφίαν συμμετοχής, κρατών μελών της LACAC ή/και υπηκόων των κρατών μελών της LACAC.

         5.   Ένα κράτος μέλος δύναται να απορρίψει, να ανακαλέσει, να αναστείλει ή να περιορίσει τις άδειες εκμετάλλευσης ή τις άδειες τεχνικής φύσεως ενός αερομεταφορέα καθορισμένου από τη Δημοκρατία της Παραγουάης, εφόσον:

               i)

               ο αερομεταφορέας δεν είναι εγκατεστημένος στη Δημοκρατία της Παραγουάης· ή

               ii)

               η Δημοκρατία της Παραγουάης δεν διασφαλίζει ή δεν διατηρεί τον ουσιαστικό ρυθμιστικό έλεγχο του αερομεταφορέα, ή δεν είναι υπεύθυνη για την έκδοση του αντίστοιχου πιστοποιητικού αερομεταφορέα· ή

               iii)

               ο αερομεταφορέας δεν τελεί υπό την κυριότητα και τον πραγματικό έλεγχο, είτε άμεσα είτε διά κατά πλειοψηφίαν συμμετοχής, κρατών μελών της LACAC ή/και υπηκόων των κρατών μελών της LACAC· ή

               iv)

               ο αερομεταφορέας έχει ήδη λάβει άδεια εκμετάλλευσης βάσει διμερούς συμφωνίας μεταξύ του κράτους μέλους και άλλου κράτους μέλους της LACAC, και το κράτος μέλος αποδεικνύει ότι ο αερομεταφορέας, ασκώντας τα δικαιώματα κυκλοφορίας που απορρέουν από την παρούσα συμφωνία σε δρομολόγιο που περιλαμβάνει σημείο στην επικράτεια αυτού του άλλου κράτους μέλους της LACAC, καταστρατηγεί τους περιορισμούς ως προς τα δικαιώματα κυκλοφορίας που επιβάλλει η άλλη αυτή συμφωνία.

         Άρθρο 3
   Ασφάλεια
   1.   Οι διατάξεις της παραγράφου 2 του παρόντος άρθρου συμπληρώνουν τα άρθρα που απαριθμούνται στο παράρτημα ΙΙ στοιχείο γ).
   2.   Όταν ένα κράτος μέλος έχει καθορίσει αερομεταφορέα του οποίου τον ρυθμιστικό έλεγχο διασφαλίζει και διατηρεί άλλο κράτος μέλος, τα δικαιώματα της Δημοκρατίας της Παραγουάης που απορρέουν από τις διατάξεις περί ασφαλείας της συμφωνίας μεταξύ του κράτους μέλους που έχει καθορίσει τον αερομεταφορέα και της Δημοκρατίας της Παραγουάης ισχύουν εξίσου σε ό,τι αφορά την έκδοση, την εφαρμογή ή τη διατήρηση των προτύπων ασφαλείας από το άλλο αυτό κράτος μέλος και σε ό,τι αφορά την άδεια εκμετάλλευσης του συγκεκριμένου αερομεταφορέα.
   Άρθρο 4
   Φορολόγηση αεροπορικών καυσίμων
   1.   Οι διατάξεις των παραγράφων 2 και 3 του παρόντος άρθρου συμπληρώνουν τις σχετικές διατάξεις των άρθρων που απαριθμούνται στο παράρτημα ΙΙ στοιχείο δ).
   2.   Παρά οιαδήποτε άλλη αντίθετη διάταξη, ουδεμία διάταξη των συμφωνιών που απαριθμούνται στο παράρτημα ΙΙ στοιχείο δ), δεν παρεμποδίζει κράτος μέλος να επιβάλλει, άνευ διακρίσεων, φόρους, εισφορές, δασμούς, τέλη ή επιβαρύνσεις επί των καυσίμων που διατίθενται στην επικράτειά του σε αεροσκάφος καθορισμένου αερομεταφορέα της Δημοκρατίας της Παραγουάης ο οποίος εκτελεί δρομολόγια μεταξύ σημείου της επικράτειας του συγκεκριμένου κράτους μέλους και άλλου σημείου της επικράτειας του ίδιου κράτους μέλους ή σημείου της επικράτειας άλλου κράτους μέλους.
   3.   Παρά οιαδήποτε άλλη αντίθετη διάταξη, ουδεμία διάταξη των συμφωνιών που απαριθμούνται στο παράρτημα ΙΙ στοιχείο δ), δεν παρεμποδίζει τη Δημοκρατία της Παραγουάης να επιβάλλει, άνευ διακρίσεων, φόρους, εισφορές, δασμούς, τέλη ή επιβαρύνσεις επί των καυσίμων που διατίθενται στην επικράτειά της σε αεροσκάφος καθορισμένου αερομεταφορέα κράτους μέλους ο οποίος εκτελεί δρομολόγια μεταξύ σημείου της επικράτειας της Δημοκρατίας της Παραγουάης και άλλου σημείου της επικράτειας της Δημοκρατίας της Παραγουάης ή σημείου της επικράτειας άλλου κράτους μέλους της LACAC.
   Άρθρο 5
   Ναύλοι μεταφοράς
   1.   Οι διατάξεις των παραγράφων 2 και 3 του παρόντος άρθρου συμπληρώνουν τα άρθρα που απαριθμούνται στο παράρτημα ΙΙ στοιχείο ε).
   2.   Οι ναύλοι που επιβάλλονται από αερομεταφορέα(-είς) καθορισμένο(-ους) από τη Δημοκρατία της Παραγουάης βάσει μιας από τις συμφωνίες που απαριθμούνται στο παράρτημα Ι, η οποία περιέχει διάταξη περιλαμβανόμενη στο παράρτημα ΙΙ στοιχείο ε), για αεροπορικές μεταφορές εξ ολοκλήρου εντός της Ευρωπαϊκής Κοινότητας, υπόκεινται στο ευρωπαϊκό κοινοτικό δίκαιο. Το ευρωπαϊκό κοινοτικό δίκαιο εφαρμόζεται χωρίς διακρίσεις.
   3.   Οι ναύλοι που επιβάλλονται από αερομεταφορέα(-είς) καθορισμένο(-ους) από κράτος μέλος βάσει μιας από τις συμφωνίες που απαριθμούνται στο παράρτημα Ι, η οποία περιέχει διάταξη περιλαμβανόμενη στο παράρτημα ΙΙ στοιχείο ε), για αεροπορικές μεταφορές μεταξύ της Δημοκρατίας της Παραγουάης και άλλου κράτους μέλους της LACAC, υπόκεινται στο παραγουανικό δίκαιο σε ό,τι αφορά την ηγετική θέση σε θέματα τιμών και εφαρμόζονται χωρίς διακρίσεις.
   Άρθρο 6
   Συμβατότητα με τους κανόνες ανταγωνισμού
   1.   Παρά οιαδήποτε άλλη περί του αντιθέτου διάταξη, καμία διάταξη των συμφωνιών που απαριθμούνται στο παράρτημα Ι:

               i)

               δεν ευνοεί την υιοθέτηση συμφωνιών μεταξύ επιχειρήσεων, αποφάσεων ενώσεων επιχειρήσεων ή εναρμονισμένων πρακτικών, οι οποίες παρακωλύουν, νοθεύουν ή περιορίζουν τον ανταγωνισμό·

               ii)

               δεν εντείνει τα αποτελέσματα οποιασδήποτε τέτοιας συμφωνίας, απόφασης ή συντονισμένης πρακτικής· ή

               iii)

               δεν αναθέτει σε ιδιωτικούς οικονομικούς φορείς την αρμοδιότητα λήψης μέτρων, τα οποία παρακωλύουν, νοθεύουν ή περιορίζουν τον ανταγωνισμό.

         2.   Οι διατάξεις που περιέχονται στις συμφωνίες που απαριθμούνται στο παράρτημα Ι, οι οποίες δεν είναι συμβιβάσιμες με την παράγραφο 1 του παρόντος άρθρου, δεν εφαρμόζονται.
   Άρθρο 7
   Παραρτήματα της συμφωνίας
   Τα παραρτήματα της παρούσας συμφωνίας αποτελούν αναπόσπαστο μέρος αυτής.
   Άρθρο 8
   Αναθεώρηση ή τροποποίηση
   Τα μέρη δύνανται, ανά πάσα στιγμή, να αναθεωρήσουν ή να τροποποιήσουν την παρούσα συμφωνία με κοινή συναίνεση.
   Άρθρο 9
   Έναρξη ισχύος και προσωρινή εφαρμογή
   1.   Η παρούσα συμφωνία αρχίζει να ισχύει όταν τα μέρη θα έχουν κοινοποιήσει εκατέρωθεν εγγράφως την ολοκλήρωση των αντίστοιχων εσωτερικών τους διαδικασιών που απαιτούνται για την έναρξη ισχύος της συμφωνίας.
   2.   Παρά την παράγραφο 1, τα μέρη συμφωνούν να εφαρμόζουν προσωρινά την παρούσα συμφωνία από την πρώτη ημέρα του μηνός που έπεται της ημερομηνίας κατά την οποία τα μέρη θα έχουν κοινοποιήσει εκατέρωθεν την ολοκλήρωση των αναγκαίων για τον σκοπό αυτό διαδικασιών.
   3.   Οι συμφωνίες και άλλες ρυθμίσεις μεταξύ κρατών μελών και της Δημοκρατίας της Παραγουάης οι οποίες, κατά την ημερομηνία υπογραφής της παρούσας συμφωνίας, δεν έχουν ακόμη τεθεί σε ισχύ ούτε εφαρμόζονται προσωρινά, απαριθμούνται στο παράρτημα Ι στοιχείο β). Η παρούσα συμφωνία εφαρμόζεται σε όλες αυτές τις συμφωνίες και ρυθμίσεις από την έναρξη ισχύος ή προσωρινής εφαρμογής τους.
   Άρθρο 10
   Λήξη
   1.   Σε περίπτωση που συμφωνία απαριθμούμενη στο παράρτημα Ι λυθεί, όλες οι διατάξεις της παρούσας συμφωνίας που έχουν σχέση με την απαριθμούμενη στο παράρτημα Ι συμφωνία λήγουν ταυτόχρονα.
   2.   Σε περίπτωση που λυθούν όλες οι συμφωνίες που απαριθμούνται στο παράρτημα Ι, η παρούσα συμφωνία λύεται ταυτόχρονα.

      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογεγραμμένοι, δεόντως εξουσιοδοτημένοι προς τούτο, υπέγραψαν την παρούσα συμφωνία.
      Έγινε στις Βρυξέλλες, στις είκοσι δύο Φεβρουαρίου δύο χιλιάδες επτά, εις διπλούν, στην αγγλική, γαλλική, γερμανική, δανική, ελληνική, εσθονική, ισπανική, ιταλική, λεττονική, λιθουανική, μαλτέζικη, ολλανδική, ουγγρική, πολωνική, πορτογαλική, σλοβακική, σλοβενική, σουηδική, τσεχική και φινλανδική γλώσσα. Σε περίπτωση αποκλίσεων, το κείμενο στην ισπανική γλώσσα υπερισχύει των υπόλοιπων γλωσσικών εκδόσεων.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Република Парагвай
         Por la República del Paraguay
         Za Paraguayskou republiku
         For Republikken Paraguay
         Für die Republik Paraguay
         Paraguay Vabariigi nimel
         Για τη Δημοκρατία της Παραγoυάης
         For the Republic of Paraguay
         Pour la République du Paraguay
         Per la Repubblica del Paraguay
         Paragvajas Republikas vārdā
         Paragvajaus Respublikos vardu
         A Paraguayi Köztársaság részéről
         Għar-Repubblika tal-Paragwaj
         Voor de Republiek Paraguay
         W imieniu Republiki Paragwaju
         Pela República do Paraguai
         Pentru Republica Paraguay
         Za Paraguajskú republiku
         Za Republiko Paragvaj
         Paraguayn tasavallan puolesta
         För Republiken Paraguay

   ΠΑΡΑΡΤΗΜΑ Ι
   Κατάλογος των συμφωνιών που αναφέρονται στο άρθρο 1 της παρούσας συμφωνίας

               α)

               Συμφωνίες μεταξύ της Δημοκρατίας της Παραγουάης και κρατών μελών της Ευρωπαϊκής Κοινότητας στον τομέα των αεροπορικών υπηρεσιών, οι οποίες, κατά την ημερομηνία υπογραφής της παρούσας συμφωνίας, έχουν συναφθεί, υπογραφεί ή/και εφαρμόζονται προσωρινά

                           —

                           συμφωνία μεταξύ της Δημοκρατίας της Παραγουάης και της Ομοσπονδιακής Δημοκρατίας της Γερμανίας στον τομέα των αεροπορικών μεταφορών, η οποία υπεγράφη στη Βόννη στις 26 Νοεμβρίου 1974, αναφερόμενη στο παράρτημα ΙΙ ως «συμφωνία Παραγουάης – Γερμανίας»,

                           —

                           συμφωνία μεταξύ της Δημοκρατίας της Παραγουάης και του Βασιλείου του Βελγίου περί τακτικών αεροπορικών μεταφορών, η οποία υπεγράφη στην Ασουνθιόν την 1η Σεπτεμβρίου 1972, όπως τροποποιήθηκε με τα συμφωνηθέντα πρακτικά που υπεγράφησαν στις Βρυξέλλες στις 3 Σεπτεμβρίου 1982, αναφερόμενη στο παράρτημα ΙΙ ως «συμφωνία Παραγουάης – Βελγίου»,

                           —

                           συμφωνία μεταξύ της κυβέρνησης της Δημοκρατίας της Παραγουάης και της κυβέρνησης της Ισπανίας στον τομέα των αεροπορικών μεταφορών, η οποία υπεγράφη στη Μαδρίτη στις 12 Μαΐου 1976, όπως συμπληρώθηκε με τα συμφωνηθέντα πρακτικά που υπεγράφησαν στην Ασουνθιόν στις 2 Νοεμβρίου 1978, με τα συμφωνηθέντα πρακτικά που υπεγράφησαν στην Ασουνθιόν την 1η Σεπτεμβρίου 1985, και με τα συμφωνηθέντα πρακτικά που υπεγράφησαν στη Μαδρίτη στις 6 Οκτωβρίου 1992, αναφερόμενη στο παράρτημα ΙΙ ως «συμφωνία Παραγουάης – Ισπανίας»,

                           —

                           συμφωνία μεταξύ της Δημοκρατίας της Παραγουάης και του Βασιλείου των Κάτω Χωρών περί τακτικών αεροπορικών μεταφορών, η οποία υπεγράφη στη Χάγη στις 7 Φεβρουαρίου 1974, αναφερόμενη στο παράρτημα ΙΙ ως «συμφωνία Παραγουάης – Κάτω Χωρών».

               β)

               Συμφωνίες και άλλες ρυθμίσεις που έχουν μονογραφηθεί ή υπογραφεί μεταξύ της Δημοκρατίας της Παραγουάης και κρατών μελών της Ευρωπαϊκής Κοινότητας στον τομέα των αεροπορικών υπηρεσιών, οι οποίες, κατά την ημερομηνία υπογραφής της παρούσας συμφωνίας, δεν έχουν ακόμη τεθεί σε ισχύ ούτε εφαρμόζονται προσωρινά

                           —

                           σχέδιο συμφωνίας μεταξύ της κυβέρνησης της Δημοκρατίας της Παραγουάης και της κυβέρνησης της Ιταλικής Δημοκρατίας στον τομέα των αεροπορικών υπηρεσιών μεταξύ των αντίστοιχων εδαφών τους, το οποίο μονογραφήθηκε στη Ρώμη στις 18 Ιουλίου 1985 ως παράρτημα των συμφωνηθέντων πρακτικών των διαβουλεύσεων, αναφερόμενο στο παράρτημα ΙΙ ως «σχέδιο συμφωνίας Παραγουάης – Ιταλίας»,

                           —

                           σχέδιο συμφωνίας μεταξύ της κυβέρνησης της Δημοκρατίας της Παραγουάης και της κυβέρνησης του Ηνωμένου Βασιλείου της Μεγάλης Βρετανίας και Βόρειας Ιρλανδίας περί αεροπορικών υπηρεσιών, το οποίο μονογραφήθηκε στην Ασουνθιόν στις 28 Αυγούστου 1998 ως παράρτημα B του πρωτοκόλλου επί του οποίου συμφώνησαν οι αεροπορικές αρχές της Δημοκρατίας της Παραγουάης και του Ηνωμένου Βασιλείου, αναφερόμενο στο παράρτημα ΙΙ ως «σχέδιο συμφωνίας Παραγουάης – Ηνωμένου Βασιλείου».

         ΠΑΡΑΡΤΗΜΑ ΙΙ
   Κατάλογος των άρθρων των συμφωνιών που απαριθμούνται στο παράρτημα Ι και αναφέρονται στα άρθρα 2 έως 5 της παρούσας συμφωνίας

               α)

               Καθορισμός αερομεταφορέα:

                           —

                           άρθρο 3 της συμφωνίας Παραγουάης – Γερμανίας,

                           —

                           άρθρο 3 της συμφωνίας Παραγουάης – Βελγίου,

                           —

                           άρθρο 3 της συμφωνίας Παραγουάης – Ισπανίας,

                           —

                           άρθρο 4 του σχεδίου συμφωνίας Παραγουάης – Ιταλίας,

                           —

                           άρθρο 3 της συμφωνίας Παραγουάης – Κάτω Χωρών,

                           —

                           άρθρο 4 του σχεδίου συμφωνίας Παραγουάης – Ηνωμένου Βασιλείου.

               β)

               Απόρριψη, ανάκληση, αναστολή ή περιορισμός των αδειών εκμετάλλευσης ή των αδειών τεχνικής φύσεως:

                           —

                           άρθρο 4 της συμφωνίας Παραγουάης – Γερμανίας,

                           —

                           άρθρο 4 της συμφωνίας Παραγουάης – Βελγίου,

                           —

                           άρθρο 4 της συμφωνίας Παραγουάης – Ισπανίας,

                           —

                           άρθρο 5 του σχεδίου συμφωνίας Παραγουάης – Ιταλίας,

                           —

                           άρθρο 4 της συμφωνίας Παραγουάης – Κάτω Χωρών,

                           —

                           άρθρο 5 του σχεδίου συμφωνίας Παραγουάης – Ηνωμένου Βασιλείου.

               γ)

               Ρυθμιστικός έλεγχος:

                           —

                           άρθρο 10 του σχεδίου συμφωνίας Παραγουάης – Ιταλίας,

                           —

                           άρθρο 14 του σχεδίου συμφωνίας Παραγουάης – Ηνωμένου Βασιλείου.

               δ)

               Φορολόγηση αεροπορικών καυσίμων:

                           —

                           άρθρο 6 της συμφωνίας Παραγουάης – Γερμανίας,

                           —

                           άρθρο 5 της συμφωνίας Παραγουάης – Βελγίου,

                           —

                           άρθρο 5 της συμφωνίας Παραγουάης – Ισπανίας,

                           —

                           άρθρο 6 του σχεδίου συμφωνίας Παραγουάης – Ιταλίας,

                           —

                           άρθρο 5 της συμφωνίας Παραγουάης – Κάτω Χωρών,

                           —

                           άρθρο 8 του σχεδίου συμφωνίας Παραγουάης – Ηνωμένου Βασιλείου.

               ε)

               Ναύλοι μεταφοράς εντός της Ευρωπαϊκής Κοινότητας:

                           —

                           άρθρο 9 της συμφωνίας Παραγουάης – Γερμανίας,

                           —

                           άρθρο 9 της συμφωνίας Παραγουάης – Βελγίου,

                           —

                           άρθρο 6 της συμφωνίας Παραγουάης – Ισπανίας,

                           —

                           άρθρο 8 του σχεδίου συμφωνίας Παραγουάης – Ιταλίας,

                           —

                           άρθρο 9 της συμφωνίας Παραγουάης – Κάτω Χωρών,

                           —

                           άρθρο 7 του σχεδίου συμφωνίας Παραγουάης – Ηνωμένου Βασιλείου.

         ΠΑΡΑΡΤΗΜΑ ΙΙΙ
   Κατάλογος των άλλων κρατών που αναφέρονται στο άρθρο 2 της παρούσας συμφωνίας

               α)

               Δημοκρατία της Ισλανδίας (βάσει της συμφωνίας για τον Ευρωπαϊκό Οικονομικό Χώρο)·

               β)

               Πριγκιπάτο του Λιχτενστάιν (βάσει της συμφωνίας για τον Ευρωπαϊκό Οικονομικό Χώρο)·

               γ)

               Βασίλειο της Νορβηγίας (βάσει της συμφωνίας για τον Ευρωπαϊκό Οικονομικό Χώρο)·

               δ)

               Ελβετική Συνομοσπονδία (βάσει της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας στον τομέα των αεροπορικών μεταφορών).


title: 2009/745/ΕΚ: Απόφαση του Συμβουλίου, της 24ης Σεπτεμβρίου 2009 , για τον διορισμό στην Επιτροπή των Περιφερειών τεσσάρων τακτικών και επτά αναπληρωματικών μελών από την Τσεχική Δημοκρατία

text:
               9.10.2009

               EL

               Επίσημη Εφημερίδα της Ευρωπαϊκής Ένωσης

               L 265/40

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 24ης Σεπτεμβρίου 2009
   για τον διορισμό στην Επιτροπή των Περιφερειών τεσσάρων τακτικών και επτά αναπληρωματικών μελών από την Τσεχική Δημοκρατία
   (2009/745/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,
   την πρόταση της τσεχικής κυβέρνησης,
   Εκτιμώντας τα ακόλουθα:

               (1)

               Στις 24 Ιανουαρίου 2006, το Συμβούλιο εξέδωσε την απόφαση 2006/116/ΕΚ για τον διορισμό των τακτικών και αναπληρωματικών μελών της Επιτροπής των Περιφερειών από την περίοδο 26 Ιανουαρίου 2006 έως 25 Ιανουαρίου 2010 (1).

               (2)

               Έχουν κενωθεί τέσσερις θέσεις τακτικών μελών της Επιτροπής των Περιφερειών λόγω της λήξης της θητείας των κκ. Stanislav JURÁNEK, Josef PAVEL, Evžen TOŠENOVSKÝ και Jan ZAHRADNÍK. Έχουν κενωθεί επτά θέσεις αναπληρωματικών μελών λόγω της λήξης της θητείας των κκ. Petr BENDL, Pavel HORÁK, Miloš VYSTRČIL, Rostislav VŠETEČKA, Jiří ŠULC, Petr SKOKAN και Petr ZIMMERMANN,

         ΑΠΟΦΑΣΙΖΕΙ:
   Άρθρο 1
   Διορίζονται ως μέλη της Επιτροπής των Περιφερειών για το υπόλοιπο της τρέχουσας θητείας, ήτοι έως τις 25 Ιανουαρίου 2010:

               α)

               ως τακτικά μέλη:

                           —

                           ο κ. Stanislav EICHLER, President of Liberec Region,

                           —

                           ο κ. Josef NOVOTNÝ, President of Karlovy Vary Region,

                           —

                           ο κ. Jaroslav PALAS, President of Moravia-Silesia Region,

                           —

                           ο κ. Jiří ZIMOLA, President of South Bohemian Region,

                     και

               β)

               ως αναπληρωματικά μέλη:

                           —

                           ο κ. Radko MARTÍNEK, President of Pardubice Region,

                           —

                           ο κ. Martin TESAŘÍK, President of Olomouc Region,

                           —

                           ο κ. David RATH, President of Central Bohemia Region,

                           —

                           ο κ. Jiří BĚHOUNEK, President of Vysočina Region,

                           —

                           ο κ. Milada EMMEROVÁ, President of Pilsen Region,

                           —

                           ο κ. Stanislav MIŠÁK, President of Zlín Region,

                           —

                           ο κ. Lubomír FRANC, President of Hradec Králové Region.

         Άρθρο 2
   Η παρούσα απόφαση παράγει αποτελέσματα από την ημέρα της έκδοσής της.

      Βρυξέλλες, 24 Σεπτεμβρίου 2009.

            Για το Συμβούλιο

            H Πρόεδρος

         M. OLOFSSON

      (1)  ΕΕ L 56 της 25.2.2006, σ. 75.


title: Απόφαση 2013/726/ΚΕΠΠΑ του Συμβουλίου, της 9ης Δεκεμβρίου 2013 , για τη στήριξη της απόφασης 2118 (2013) του ΣΑΗΕ και της συνεδρίασης EC-M-33/Dec 1 του Εκτελεστικού Συμβουλίου του ΟΑΧΟ, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής

text:
               10.12.2013

               EL

               Επίσημη Εφημερίδα της Ευρωπαϊκής Ένωσης

               L 329/41

         ΑΠΌΦΑΣΗ 2013/726/ΚΕΠΠΑ ΤΟΥ ΣΥΜΒΟΥΛΊΟΥ
   της 9ης Δεκεμβρίου 2013
   για τη στήριξη της απόφασης 2118 (2013) του ΣΑΗΕ και της συνεδρίασης EC-M-33/Dec 1 του Εκτελεστικού Συμβουλίου του ΟΑΧΟ, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 26 παράγραφος 2 και το άρθρο 31 παράγραφος 1,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 27 Σεπτεμβρίου 2013, το Εκτελεστικό Συμβούλιο του Οργανισμού για την απαγόρευση των χημικών όπλων (ΟΑΧΟ) ενέκρινε «Απόφαση για την καταστροφή των συριακών χημικών όπλων» κατά τη διάρκεια της οικείας συνεδρίασης EC-M-33.

               (2)

               Στις 27 Σεπτεμβρίου 2013, το Συμβούλιο Ασφαλείας των Ηνωμένων Εθνών ενέκρινε την απόφαση 2118 (2013), με την οποία υιοθετεί την απόφαση του Εκτελεστικού Συμβουλίου του ΟΑΧΟ και εκφράζει τη βαθύτατη αγανάκτησή του για τη χρήση χημικών όπλων στις 21 Αυγούστου 2013 στο Rif της Δαμασκού, όπως συνάγεται από την έκθεση της αποστολής των ΗΕ, καταδικάζει τον φόνο αμάχων που η χρήση αυτή είχε ως επακόλουθο, δηλώνει ότι η χρήση χημικών όπλων συνιστά σοβαρή παραβίαση του διεθνούς δικαίου και τονίζει ότι οι υπεύθυνοι οποιασδήποτε χρήσης χημικών θα λογοδοτήσουν· τονίζει επίσης ότι η μόνη λύση στην παρούσα κρίση στην Αραβική Δημοκρατία της Συρίας είναι μέσω ανοικτής σε όλους πολιτικής διαδικασίας υπό την καθοδήγηση της Συρίας, η οποία θα βασίζεται στο ανακοινωθέν της Γενεύης της 30ής Ιουνίου 2012, και υπογραμμίζει την ανάγκη σύγκλησης της διεθνούς διάσκεψης για τη Συρία το συντομότερο δυνατό.

               (3)

               Με δήλωσή της, η κυβέρνηση της Αραβικής Δημοκρατίας της Συρίας αναγνώρισε την ύπαρξη ευρείας κλίμακας προγράμματος χημικών όπλων και σημαντικών ποσοτήτων χημικών όπλων, συμπεριλαμβανομένων των επικίνδυνων τοξικών χημικών εξαρτημάτων τέτοιων όπλων, τα οποία εγείρουν σοβαρές ανησυχίες για τη μη διάδοση, τον αφοπλισμό και την ασφάλεια.

               (4)

               Μετά την προσχώρηση της Αραβικής Δημοκρατίας στη Σύμβαση για την απαγόρευση της ανάπτυξης, παραγωγής, αποθήκευσης και χρήσης χημικών όπλων και για την καταστροφή τους (εφεξής «Σύμβαση για τα χημικά όπλα» ή «CWC»), με ισχύ από τις 14 Οκτωβρίου 2013, ο ΟΑΧΟ είναι υπεύθυνος για την επαλήθευση της συμμόρφωσης προς τη CWC και τους όρους οποιασδήποτε σχετικής απόφασης του Εκτελεστικού Συμβουλίου του ΟΑΧΟ και, ως μέρος της κοινής αποστολής, για την επίβλεψη της συμμόρφωσης προς τους όρους κάθε σχετικής απόφασης του ΣΑΗΕ.

               (5)

               Στις 16 Οκτωβρίου 2013, ο Γενικός Διευθυντής του ΟΑΧΟ υπενθύμισε στα συμβαλλόμενα στην CWC κράτη (σημείωμα S/1132/2013) ότι το Εκτελεστικό Συμβούλιο, στην απόφασή του για την «Καταστροφή των συριακών χημικών όπλων» (EC-M-33/DEC.1), αποφάσισε, μεταξύ άλλων, «να εξετάσει ως επείγον ζήτημα τους χρηματοδοτικούς μηχανισμούς για τις δραστηριότητες που καλείται να αναλάβει η Γραμματεία έναντι της Αραβικής Δημοκρατίας της Συρίας και να ζητήσει από όλα τα συμβαλλόμενα κράτη που είναι σε θέση να το πράξουν να συμβάλουν σε εθελοντική βάση για τις δραστηριότητες που θα αναληφθούν εν όψει της υλοποίησης της παρούσας απόφασης». Με το ίδιο σημείωμα, καλούνται «όλα τα συμβαλλόμενα κράτη να εξετάσουν το ενδεχόμενο εθελοντικής συμμετοχής τους, με οιοδήποτε ποσό, στο καταπιστευματικό ταμείο για τη Συρία, ώστε να βοηθήσουν να αντιμετωπισθεί μια από τις σημαντικότερες ίσως προκλήσεις στην ιστορία του Οργανισμού». Το καταπιστευματικό ταμείο μπορεί επίσης να δέχεται συμβολές από άλλες πηγές, όπως μη κυβερνητικές οργανώσεις, ιδρύματα ή ιδιώτες χορηγούς.

               (6)

               Το Συμβούλιο της Ευρωπαϊκής Ένωσης, στα συμπεράσματά του της 21ης Οκτωβρίου 2013, επικρότησε την απόφαση του Εκτελεστικού Συμβουλίου του ΟΑΧΟ και την ΑΣΑΗΕ 2118 και επανέλαβε ότι η Ένωση είναι έτοιμη να εξετάσει το ενδεχόμενο στήριξης.

               (7)

               Στις 12 Δεκεμβρίου 2003, το Ευρωπαϊκό Συμβούλιο υιοθέτησε τη στρατηγική της ΕΕ κατά της διάδοσης όπλων μαζικής καταστροφής («στρατηγική»), η οποία περιλαμβάνει, στο κεφάλαιο ΙΙΙ, κατάλογο μέτρων που είναι ανάγκη να ληφθούν, τόσο εντός της Ένωσης, όσο και σε τρίτες χώρες, για την καταπολέμηση της διάδοσης αυτής.

               (8)

               Η στρατηγική υπογραμμίζει τον κρίσιμο ρόλο της CWC και του ΟΑΧΟ προς τη δημιουργία ενός κόσμου απαλλαγμένου από χημικά όπλα.

               (9)

               Η Ένωση υλοποιεί ενεργά τη στρατηγική και θέτει σε εφαρμογή τα μέτρα που απαριθμούνται στο κεφάλαιο III αυτής, ιδίως μέσω της διάθεσης οικονομικών πόρων για την υποστήριξη ειδικών έργων που υλοποιούν πολυμερή όργανα, όπως ο ΟΑΧΟ. Ως συνέπεια των ανωτέρω, το Συμβούλιο εξέδωσε στις 23 Μαρτίου 2012 την απόφαση 2012/166/ΚΕΠΠΑ (1) προς υποστήριξη των δραστηριοτήτων του ΟΑΧΟ.

               (10)

               Στις 21 Νοεμβρίου 2013, ο Γενικός Διευθυντής του ΟΑΧΟ υπέβαλε αίτημα στην Ένωση να συμβάλει στο ειδικό καταπιστευματικό ταμείο για τη Συρία.

               (11)

               Η τεχνική εφαρμογή της παρούσας απόφασης θα πρέπει να ανατεθεί στον ΟΑΧΟ. Τα έργα, όπως υποστηρίζονται από την Ένωση, μπορούν να χρηματοδοτηθούν μόνο με εθελοντικές συνεισφορές στο καταπιστευματικό ταμείο του ΟΑΧΟ. Οι συνεισφορές αυτές της Ένωσης θα συμβάλλουν ουσιαστικά ώστε ο ΟΑΧΟ να μπορέσει να εκπληρώσει τα καθήκοντα που περιλαμβάνονται στις σχετικές αποφάσεις του Εκτελεστικού Συμβουλίου του ΟΑΧΟ της 27ης Σεπτεμβρίου και της 15ης Νοεμβρίου 2013 και στην ΑΣΑΗΕ 2118 της 27ης Σεπτεμβρίου 2013.

               12)

               Η Επιτροπή θα πρέπει να αναλάβει την εποπτεία της ορθής υλοποίησης της χρηματοδοτικής συνεισφοράς της Ένωσης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η Ένωση στηρίζει τις δραστηριότητες του ΟΑΧΟ συμβάλλοντας στα έξοδα που συνδέονται με την επιθεώρηση και την επαλήθευση της καταστροφής των συριακών χημικών όπλων, καθώς και στα έξοδα που συνδέονται με δραστηριότητες συμπληρωματικές των κύριων καθηκόντων που έχουν ανατεθεί βάσει της ΑΣΑΗΕ 2118 (2013) και της απόφασης του Εκτελεστικού Συμβουλίου του ΟΑΧΟ της 28ης Σεπτεμβρίου 2013 για την καταστροφή των συριακών χημικών όπλων, καθώς και βάσει παρεπόμενων και συναφών ψηφισμάτων και αποφάσεων.
   2.   Το έργο το οποίο υποστηρίζεται με την παρούσα απόφαση του Συμβουλίου είναι η παροχή προϊόντων επίγνωσης της κατάστασης, σχετικών με την ασφάλεια της κοινής αποστολής ΟΑΧΟ-ΗΕ, όπου περιλαμβάνεται και η κατάσταση του οδικού δικτύου, με την παροχή δορυφορικών εικόνων και σχετικών πληροφοριών προερχόμενων από το Δορυφορικό Κέντρο της ΕΕ (ΔΚΕΕ).
   Στο παράρτημα περιέχεται διεξοδική περιγραφή του έργου.
   Άρθρο 2
   1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφάλειας («ΥΕ») είναι υπεύθυνος για την εφαρμογή της παρούσας απόφασης.
   2.   Η τεχνική εφαρμογή των δραστηριοτήτων που αναφέρονται στο άρθρο 1 παράγραφος 2 ανατίθεται στον ΟΑΧΟ. Εκτελεί το καθήκον αυτό με ευθύνη του ΥΕ. Προς τούτο, ο ΥΕ συνομολογεί τις απαραίτητες ρυθμίσεις με τον ΟΑΧΟ.
   Άρθρο 3
   1.   Το ποσό δημοσιονομικής αναφοράς για την εκτέλεση των έργων που αναφέρονται στο άρθρο 1 παράγραφος 2 ανέρχεται σε 2 311 842 EUR.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται στον προϋπολογισμό της Ένωσης.
   3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 1. Προς τούτο, συνάπτει χρηματοδοτική συμφωνία με τον ΟΑΧΟ. Η χρηματοδοτική συμφωνία ορίζει ότι ο ΟΑΧΟ εξασφαλίζει προβολή της συνεισφοράς της Ένωσης ανάλογη προς το ύψος της συνεισφοράς.
   4.   Η Επιτροπή επιδιώκει να συνάψει τη χρηματοδοτική συμφωνία της παραγράφου 3 το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της χρηματοδοτικής συμφωνίας.
   Άρθρο 4
   1.   Ο YE υποβάλλει έκθεση στο Συμβούλιο σχετικά με την εφαρμογή της παρούσας απόφασης βάσει τακτικών εκθέσεων που εκπονεί ο ΟΑΧΟ. Οι εν λόγω εκθέσεις αποτελούν τη βάση για την αξιολόγηση που θα πραγματοποιήσει το Συμβούλιο.
   2.   Η Επιτροπή υποβάλλει εκθέσεις σχετικά με τις χρηματοδοτικές πτυχές της υλοποίησης του έργου που αναφέρεται στο άρθρο 1 παράγραφος 2.
   Άρθρο 5
   1.   Η παρούσα απόφαση αρχίζει να ισχύει την ημερομηνία της έκδοσής της.
   2.   Η παρούσα απόφαση λήγει δώδεκα μήνες μετά την ημερομηνία σύναψης της χρηματοδοτικής συμφωνίας μεταξύ της Επιτροπής και του ΟΑΧΟ που αναφέρεται στο άρθρο 3 παράγραφος 3 ή λήγει στις 10ης Ιουνίου 2014, εάν η εν λόγω χρηματοδοτική συμφωνία δεν έχει συναφθεί μέχρι τότε.

      Βρυξέλλες, 9 Δεκεμβρίου 2013.

            Για το Συμβούλιο

            Η Πρόεδρος

         A. PABEDINSKIENĖ

      (1)  Απόφαση 2012/166/ΚΕΠΠΑ του Συμβουλίου, της 23ης Μαρτίου 2012, για τη στήριξη από την ΕΕ των δραστηριοτήτων του Οργανισμού για την Απαγόρευση των Χημικών Όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (EE L 87 της 24.3.2012, σ. 49).

      ΠΑΡΑΡΤΗΜΑ

         ΣΤΗΡΙΞΗ ΤΗΣ ΕΥΡΩΠΑΪΚΗΣ ΕΝΩΣΗΣ ΣΤΗΝ ΑΣΑΗΕ 2118 (2013) ΚΑΙ ΣΤΗ ΣΥΝΕΔΡΙΑΣΗ EC-M-33/DEC.1 ΤΟΥ ΕΚΤΕΛΕΣΤΙΚΟΥ ΣΥΜΒΟΥΛΙΟΥ ΤΟΥ ΟΑΧΟ, ΣΤΟ ΠΛΑΙΣΙΟ ΤΗΣ ΕΦΑΡΜΟΓΗΣ ΤΗΣ ΣΤΡΑΤΗΓΙΚΗΣ ΤΗΣ ΕΕ ΚΑΤΑ ΤΗΣ ΔΙΑΔΟΣΗΣ ΟΠΛΩΝ ΜΑΖΙΚΗΣ ΚΑΤΑΣΤΡΟΦΗΣ

         Έργο:   Στήριξη στον ΟΑΧΟ με την παροχή δορυφορικών εικόνων, στο πλαίσιο της κοινής αποστολής ΟΑΧΟ-ΗΕ

         Στόχος:
      Να δοθεί στήριξη στον ΟΑΧΟ στο πλαίσιο της κοινής αποστολής ΟΑΧΟ-ΗΕ όσον αφορά τα καθήκοντά του δυνάμει των σχετικών αποφάσεων του ΣΑΗΕ και του Εκτελεστικού Συμβουλίου του ΟΑΧΟ, καθώς και των όρων της σύμβασης για τα χημικά όπλα.

         Αποτελέσματα:
      Αξιολόγηση της κατάστασης του οδικού δικτύου, ιδίως εντοπισμός σημείων που ο δρόμος είναι κλειστός και περιοχών με δυσκολίες στην κυκλοφορία, καθώς και καλύτερη επίγνωση της επί τόπου κατάστασης όσον αφορά την ασφάλεια της κοινής αποστολής ΟΑΧΟ-ΗΕ στη Συρία και των τοποθεσιών που πρόκειται να αποτελέσουν αντικείμενο επίσκεψης/επιθεώρησης.

         Δραστηριότητες:
      Θα παρασχεθεί υποστήριξη στον ΟΑΧΟ μέσω της διάθεσης έως 5 πληροφοριών δορυφορικών εικόνων προερχόμενων από το Δορυφορικό Κέντρο της ΕΕ (ΔΚΕΕ) την εβδομάδα, με συνολική διάρκεια από την υπογραφή της σύμβασης μέχρι την 31η Δεκεμβρίου 2014.
      Ο ΟΗΕ και ο ΟΑΧΟ θα αναπτύξουν τις δραστηριότητές τους σε συνεργασία με άλλους εταίρους, όπως διεθνείς οργανισμούς και οργανώσεις, προκειμένου να εξασφαλίσουν αποτελεσματικές συνεργίες και να αποφύγουν τις αλληλεπικαλύψεις.


Σημαντική ανακοίνωση νομικού περιεχομένου

|

E2000C0330(03)

Συμβατότητα σύμφωνα με το άρθρο 61 της συμφωνίας για τον ΕΟΧ και το άρθρο 3 παράγραφος 1 της πράξης που αναφέρεται στο σημείο 1 στοιχείο β) του παραρτήματος XV της συμφωνίας για τον ΕΟΧ - Απόφαση της αρχής εποπτείας της ΕΖΕΣ να μην φέρει αντιρρήσεις

Επίσημη Εφημερίδα αριθ. C 091 της 30/03/2000 σ. 0007 - 0007

Συμβατότητα σύμφωνα με το άρθρο 61 της συμφωνίας για τον ΕΟΧ και το άρθρο 3 παράγραφος 1 της πράξης που αναφέρεται στο σημείο 1 στοιχείο β) του παραρτήματος XV της συμφωνίας για τον ΕΟΧΑπόφαση της αρχής εποπτείας της ΕΖΕΣ να μην φέρει αντιρρήσεις(2000/C 91/09)Ημερομηνία έγκρισης: 16.12.1999Κράτος ΕΖΕΣ: ΝορβηγίαΑριθμός ενίσχυσης: 99-009Τίτλος: Τροποποίηση και παράταση κρατικών ενισχύσεων στις ναυπηγικές εργασίες (επιδοτήσεις για τη ναυπήγηση και τη μετατροπή πλοίων· εγγυήσεις εξαγωγικών πιστώσεων για πλοία)Στόχος: Ενισχύσεις ανάλογα με τη σύμβαση στις ναυπηγικές εργασίεςΝομική βάση: Ετήσιος κρατικός προϋπολογισμός· επιδοτήσεις: κανονισμός για τη διαχείριση του καθεστώτος επιδοτήσεων για ναυπηγικές εργασίες ("Regelverk for forvalting av statleg støtte ved bygging av skip")· εγγυήσεις: καθεστώς εγγυήσεων εξαγωγικών πιστώσεων ("Vedtekter for Garanti-Instituttet for Eksportkreditt (GIEK)" και "Stortingvedtak av 25. Mai 1993 for alminnelig ordning med senere endringer")Προϋπολογισμός: Καθεστώς επιδοτήσεων: 507,5 εκατομμύρια νορβηγικές κορώνες για το 1999 και 687,5 εκατομμύρια νορβηγικές κορώνες για το 2000Μορφή ενίσχυσης: Επιδοτήσεις και εγγυήσειςΈνταση της ενίσχυσης: Επιδοτήσεις: 9 % της συμβατικής αξίας για νέες κατασκευές με συμβατική αξία άνω των δέκα εκατομμυρίων ευρώ και 4,5 % της συμβατικής αξίας για μικρότερα σκάφη και μετατροπές πλοίωνΔιάρκεια: Μέχρι την 31η Δεκεμβρίου 2000


title: Απόφαση της Επιτροπής, της 17ης Φεβρουαρίου 2010 , για το διορισμό των μελών της ευρωπαϊκής συμβουλευτικής ομάδας καταναλωτών και των αναπληρωτών τους

text:
               27.2.2010

               EL

               Επίσημη Εφημερίδα της Ευρωπαϊκής Ένωσης

               C 50/4

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 17ης Φεβρουαρίου 2010
   για το διορισμό των μελών της ευρωπαϊκής συμβουλευτικής ομάδας καταναλωτών και των αναπληρωτών τους
   2010/C 50/03
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την απόφαση 2009/705/ΕΚ της Επιτροπής, της 14ης Σεπτεμβρίου 2009, για τη σύσταση ευρωπαϊκής συμβουλευτικής ομάδας καταναλωτών (1), και ιδίως το άρθρο 4,
   Εκτιμώντας τα ακόλουθα:

               (1)

               Η θητεία των σημερινών μελών της ευρωπαϊκής συμβουλευτικής ομάδας καταναλωτών έληξε στις 14 Νοεμβρίου 2009.

               (2)

               Συνεπώς, είναι αναγκαίο να διοριστούν νέα μέλη και οι αναπληρωτές τους για τριετή θητεία, με βάση τις προτάσεις που υποβλήθηκαν από τα κράτη μέλη και τις ευρωπαϊκές ενώσεις καταναλωτών,

         ΑΠΟΦΑΣΙΖΕΙ:
   Άρθρο μόνο
   Τα ακόλουθα πρόσωπα διορίζονται ως τακτικά ή αναπληρωματικά μέλη της ευρωπαϊκής συμβουλευτικής ομάδας καταναλωτών για τριετή θητεία:

               Μέλη

               Αναπληρωτές

               Gilles de HALLEUX (BE)

               Thibault WILLAERT (BE)

               Asen NENOV (BG)

               Bogomil NIKOLOV (BG)

               Karel PAVLÍK (CZ)

               Libor DUPAL (CZ)

               Rasmus KJELDAHL (DK)

               Benedicte FEDERSPIEL (DK)

               Cornelia TAUSCH (DE)

               Heinz WILLNAT (DE)

               Linda LÄÄNESAAR (EE)

               Enn-Toivo ANNUK (EE)

               James DOORLEY (IE)

               Dermott JEWELL (IE)

               Ευαγγελία ΚΕΚΕΛΕΚΗ (EL)

               Κωνσταντίνος ΔΑΓΚΟΣ (EL)

               Conchy MARTIN REY (ES)

               Eugenio RIBÓN SEISDEDOS (ES)

               Sandrine PERROIS (FR)

               Elsa COHEN (FR)

               Massimiliano DONA (IT)

               Carlo PILERI (IT)

               Γιώργος ΤΖΙΑΠΟΥΡΑΣ (CY)

               Μαρία ΦΩΤΙΟΥ (CY)

               Baiba MILTOVIČA (LV)

               Aivars SMAGARS (LV)

               Eglė KYBARTIENĖ (LT)

               Zita ČEPONYTÉ (LT)

               Eugène KIRSCH (LU)

               Bob SCHMITZ (LU)

               Zsolt HAJNAL (HU)

               Anita CZÁR (HU)

                  Θα καθοριστεί (MT)

                  Θα καθοριστεί (MT)

               Rogier KLIMBIE (NL)

               Rob DORSCHEIDT (NL)

               Karl KOLLMANN (AT)

               Ulrike DOCEKAL (AT)

               Olesia FRĄCZEK (PL)

               Grażyna ROKICKA (PL)

               Luís SILVEIRA RODRIGUES (PT)

               Patrícia GOMES (PT)

               Emil BOJIN (RO)

               Sorin TOMA (RO)

               Breda KUTIN (SI)

               Živa DROL NOVAK (SI)

               Miroslav TULÁK (SK)

               Božena STAŠENKOVÁ (SK)

               Tuula SARIO (FI)

               Kaisa PANNIMAA-PÄTSI (FI)

               Jens HENRIKSSON (SE)

               Jan BERTOFT (SE)

               Michelle SMYTH (UK)

               Jill JOHNSTONE (UK)

               Stephen RUSSELL (ANEC)

               Chiara GIOVANNINI (ANEC)

               Monique GOYENS (BEUC)

               Ursula PACHL (BEUC)

      Βρυξέλλες, 17 Φεβρουαρίου 2010.

            Για την Επιτροπή,

            εξ ονόματος του Προέδρου,

         Robert MADELIN

            Γενικός Διευθυντής Υγείας και Καταναλωτών

      (1)  ΕΕ L 244 της 16.9.2009, σ. 21.


title: 2013/169/ΕΕ: Απόφαση της Ευρωπαϊκής Κεντρικής Τράπεζας, της 20ής Μαρτίου 2013 , για τους όρους σχετικά με τη χρησιμοποίηση ως ασφαλειών για πράξεις νομισματικής πολιτικής του Ευρωσυστήματος μη καλυμμένων εγγυημένων από κυβερνήσεις τραπεζικών ομολογιών ιδίας χρήσεως (ΕΚΤ/2013/6)

text:
               5.4.2013

               EL

               Επίσημη Εφημερίδα της Ευρωπαϊκής Ένωσης

               L 95/22

         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 20ής Μαρτίου 2013
   για τους όρους σχετικά με τη χρησιμοποίηση ως ασφαλειών για πράξεις νομισματικής πολιτικής του Ευρωσυστήματος μη καλυμμένων εγγυημένων από κυβερνήσεις τραπεζικών ομολογιών ιδίας χρήσεως
   (ΕΚΤ/2013/6)
   (2013/169/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη περίπτωση, το άρθρο 12.1, το άρθρο 14.3 και το άρθρο 18,
   Εκτιμώντας τα ακόλουθα:

               (1)

               Σύμφωνα με το άρθρο 18.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες των κρατών μελών με νόμισμα το ευρώ (εφεξής οι «ΕθνΚΤ») μπορούν να διενεργούν πιστοδοτικές και πιστοληπτικές πράξεις με πιστωτικά ιδρύματα και άλλους φορείς της αγοράς, με επαρκή ασφάλεια προκειμένου για δάνεια. Οι γενικοί όροι υπό τους οποίους η ΕΚΤ και οι ΕθνΚΤ δέχονται να συμμετέχουν σε πιστοδοτικές και πιστοληπτικές πράξεις, περιλαμβανομένων των κριτηρίων καθορισμού της καταλληλότητας των ασφαλειών για τους σκοπούς των πράξεων νομισματικής πολιτικής του Ευρωσυστήματος, προβλέπονται στο παράρτημα I της κατευθυντήριας γραμμής ΕΚΤ/2011/14 της 20ής Σεπτεμβρίου 2011 σχετικά με τα μέσα και τις διαδικασίες νομισματικής πολιτικής του Ευρωσυστήματος (1).

               (2)

               Σύμφωνα με την ενότητα 1.6 του παραρτήματος I της κατευθυντήριας γραμμής ΕΚΤ/2011/14, το διοικητικό συμβούλιο μπορεί οποτεδήποτε να τροποποιεί τα μέσα, τους όρους, τα κριτήρια και τις διαδικασίες διενέργειας των πράξεων νομισματικής πολιτικής του Ευρωσυστήματος.

               (3)

               Η άμεση χρησιμοποίηση μη καλυμμένων εγγυημένων από κυβερνήσεις τραπεζικών ομολογιών ιδίας χρήσεως και η έμμεση χρησιμοποίηση των εν λόγω ομολογιών όταν αυτές περιλαμβάνονται στη «δεξαμενή» των καλυμμένων ομολογιών που εκδίδονται από τον ίδιο αντισυμβαλλόμενο που εξέδωσε τις μη καλυμμένες τραπεζικές ομολογίες ή από οντότητες με τις οποίες ο εν λόγω αντισυμβαλλόμενος διατηρεί στενούς δεσμούς πρέπει να αποκλείονται εντελώς ως ασφάλειες για τις πράξεις νομισματικής πολιτικής του Ευρωσυστήματος από την 1η Μαρτίου 2015. Σε εξαιρετικές περιστάσεις, το διοικητικό συμβούλιο μπορεί να χορηγεί προσωρινές παρεκκλίσεις από την παρούσα απαγόρευση σε αντισυμβαλλομένους που συμμετέχουν σε πράξεις νομισματικής πολιτικής του Ευρωσυστήματος.

               (4)

               Οι όροι του παρόντος αποκλεισμού πρέπει να καθοριστούν σε απόφαση της ΕΚΤ,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποιήσεις στους όρους σχετικά με τη χρησιμοποίηση ως ασφαλειών μη καλυμμένων εγγυημένων από κυβερνήσεις τραπεζικών ομολογιών ιδίας χρήσεως
   1.   Από την 1η Μαρτίου 2015, οι μη καλυμμένες τραπεζικές ομολογίες, που εκδίδονται από τον αντισυμβαλλόμενο που τις χρησιμοποιεί ή από οντότητες με τις οποίες αυτός διατηρεί στενούς δεσμούς και πλήρως εγγυημένες από έναν ή κάποιους δημοσίους φορείς του Ευρωπαϊκού Οικονομικού Χώρου (ΕΟΧ), που έχουν το δικαίωμα να επιβάλλουν φόρους, δεν μπορούν πλέον να χρησιμοποιούνται ως ασφάλειες για τις πράξεις νομισματικής πολιτικής του Ευρωσυστήματος από τον εν λόγω αντισυμβαλλόμενο είτε: α) άμεσα, ή β) έμμεσα όταν περιλαμβάνονται στη «δεξαμενή» των καλυμμένων ομολογιών που εκδίδονται από τον ίδιο αντισυμβαλλόμενο που εξέδωσε τις μη καλυμμένες τραπεζικές ομολογίες ή από οντότητες με τις οποίες ο εν λόγω αντισυμβαλλόμενος διατηρεί στενούς δεσμούς.
   2.   Σε εξαιρετικές περιπτώσεις, το διοικητικό συμβούλιο μπορεί, με απόφασή του, να χορηγεί προσωρινές παρεκκλίσεις από την απαγόρευση της παραγράφου 1 για τρία έτη κατ’ ανώτατο όριο. Η αίτηση παρέκκλισης πρέπει να συνοδεύεται από σχέδιο χρηματοδότησης που να δείχνει τον τρόπο σταδιακής κατάργησης της ίδιας χρήσης μη καλυμμένων εγγυημένων από κυβερνήσεις τραπεζικών ομολογιών από τον αιτούντα αντισυμβαλλόμενο το αργότερο εντός τριών ετών από τη χορήγηση της παρέκκλισης.
   3.   Σε περίπτωση διαφορών μεταξύ της παρούσας απόφασης, της κατευθυντήριας γραμμής ΕΚΤ/2011/14 και της κατευθυντήριας γραμμής ΕΚΤ/2013/4 της 20ής Μαρτίου 2013 σχετικά με συμπληρωματικά προσωρινά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών (2), σε κάθε περίπτωση όπως αυτές ενσωματώνονται από τις ΕθνΚΤ σε εθνικό επίπεδο, κατισχύει η παρούσα απόφαση.
   Άρθρο 2
   Έναρξη ισχύος
   Η παρούσα απόφαση αρχίζει να ισχύει από τις 22 Μαρτίου 2013.

      Φρανκφούρτη, 20 Μαρτίου 2013.

            Ο Πρόεδρος της ΕΚΤ

         Mario DRAGHI

      (1)  ΕΕ L 331 της 14.12.2011, σ. 1.

      (2)  Βλέπε σελίδα 23 της παρούσας Επίσημης Εφημερίδας.


Avis juridique important

|

32001D0920

2001/920/ΕΚ: Απόφαση του Συμβουλίου, της 4ης Δεκεμβρίου 2001, σχετικά με τη σύναψη ενός πρόσθετου πρωτοκόλλου για την προσαρμογή των εμπορικών θεμάτων της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, που ενεργούν στα πλαίσια της Ευρωπαϊκής Ένωσης, αφενός, και της Δημοκρατίας της Σλοβενίας, αφετέρου, ώστε να ληφθούν υπόψη τα αποτελέσματα των διαπραγματεύσεων μεταξύ των μερών για την καθιέρωση αμοιβαίων προτιμησιακών παραχωρήσεων για ορισμένους οίνους, την αμοιβαία αναγνώριση, προστασία και έλεγχο των ονομασιών οίνων και την αμοιβαία αναγνώριση, προστασία και έλεγχο των ονομασιών οινοπνευματωδών και αρωματισμένων ποτών

Επίσημη Εφημερίδα αριθ. L 342 της 27/12/2001 σ. 0079 - 0081

Απόφαση του Συμβουλίουτης 4ης Δεκεμβρίου 2001σχετικά με τη σύναψη ενός πρόσθετου πρωτοκόλλου για την προσαρμογή των εμπορικών θεμάτων της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, που ενεργούν στα πλαίσια της Ευρωπαϊκής Ένωσης, αφενός, και της Δημοκρατίας της Σλοβενίας, αφετέρου, ώστε να ληφθούν υπόψη τα αποτελέσματα των διαπραγματεύσεων μεταξύ των μερών για την καθιέρωση αμοιβαίων προτιμησιακών παραχωρήσεων για ορισμένους οίνους, την αμοιβαία αναγνώριση, προστασία και έλεγχο των ονομασιών οίνων και την αμοιβαία αναγνώριση, προστασία και έλεγχο των ονομασιών οινοπνευματωδών και αρωματισμένων ποτών(2001/920/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με το άρθρο 300, παράγραφος 2 πρώτο εδάφιο πρώτη φράση, και παράγραφος 4,την πρόταση της Επιτροπής,Εκτιμώντας τα ακόλουθα:(1) Η ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, που ενεργούν στο πλαίσιο της Ευρωπαϊκής Ένωσης, αφενός, και της Δημοκρατίας της Σλοβενίας, αφετέρου(1), η οποία στο εξής καλείται "ευρωπαϊκή συμφωνία", άρχισε να ισχύει την 1η Φεβρουαρίου 1999.(2) Σύμφωνα με τις οδηγίες που εκδόθηκαν από το Συμβούλιο στις 17 Απριλίου 1996, η Επιτροπή και η Δημοκρατία της Σλοβενίας περάτωσαν τις διαπραγματεύσεις για νέες αμοιβαίες εμπορικές παραχωρήσεις για ορισμένους οίνους και για την αμοιβαία αναγνώριση, προστασία και έλεγχο των ονομασιών οίνων και των ονομασιών οινοπνευματωδών. Για να εξασφαλισθεί η συνοχή με τις άλλες υποψήφιες χώρες, τα αποτελέσματα αυτών των διαπραγματεύσεων θα πρέπει να ενσωματωθούν στο πλαίσιο της ευρωπαϊκής συμφωνίας με τη μορφή ενός πρόσθετου πρωτοκόλλου.(3) Η Επιτροπή θα πρέπει να θεσπίσει τις αναγκαίες διατάξεις για την έκδοση των κανονισμών εφαρμογής όσον αφορά τις προτιμησιακές εμπορικές παραχωρήσεις που προβλέπονται για ορισμένους οίνους, επικουρούμενη από την επιτροπή τελωνειακού κώδικα, η οποία έχει συσταθεί με το άρθρο 248α του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, για θέσπιση κοινοτικού τελωνειακού κώδικα(2), παρά το άρθρο 62 του κανονισμού (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(3). Η Επιτροπή θα προβεί στις τροποποιήσεις και στις τεχνικές προσαρμογές των κανονισμών εφαρμογής, οι οποίες ενδέχεται να καταστούν αναγκαίες λόγω νέων προτιμησιακών συμφωνιών, πρωτοκόλλων, ανταλλαγών επιστολών ή άλλων πράξεων που θα συναφθούν μεταξύ της Ευρωπαϊκής Κοινότητας και της Δημοκρατίας της Σλοβενίας ή λόγω τροποποιήσεων της συνδυασμένης ονοματολογίας και των κωδικών του Taric.(4) Για να διευκολυνθεί η εφαρμογή ορισμένων διατάξεων του πρωτοκόλλου, θα πρέπει να εξουσιοδοτηθεί η Επιτροπή να εγκρίνει, εξ ονόματος της Κοινότητας, τις αποφάσεις για την τροποποίηση των καταλόγων και των πρωτοκόλλων της συμφωνίας για την αμοιβαία αναγνώριση, προστασία και έλεγχο των ονομασιών οίνων (παράρτημα ΙΙ του πρωτοκόλλου) και της συμφωνίας για την αμοιβαία αναγνώριση, προστασία και έλεγχο των ονομασιών οινοπνευματωδών και αρωματισμένων ποτών (παράρτημα ΙΙΙ του πρωτοκόλλου). Προς τούτο, η Επιτροπή θα πρέπει να επικουρείται από την επιτροπή διαχείρισης οίνων που συστάθηκε βάσει του άρθρου 74 του κανονισμού (ΕΚ) αριθ. 1493/1999, αφενός, και από την επιτροπή εφαρμογής για τα οινοπνευματώδη ποτά που συστάθηκε βάσει του άρθρου 13 του κανονισμού (ΕΚ) αριθ. 1576/89 του Συμβουλίου, της 29ης Μαΐου 1989, για τη θέσπιση των γενικών κανόνων σχετικά με τον ορισμό, τον χαρακτηρισμό και την παρουσίαση των οινοπνευματωδών ποτών(4), καθώς και από την Επιτροπή Εφαρμογής, η οποία συστάθηκε βάσει του άρθρου 12 του κανονισμού (ΕΟΚ) αριθ. 1601/91 του Συμβουλίου, της 10ης Ιουνίου 1991, για τη θέσπιση των γενικών κανόνων σχετικά με τον ορισμό, τον χαρακτηρισμό και την παρουσίαση των αρωματισμένων οίνων, των αρωματισμένων ποτών με βάση τον οίνο και των αρωματισμένων κοκτέιλ αμπελοοινικών προϊόντων(5), αφετέρου.(5) Τα αναγκαία μέτρα για την εφαρμογή της παρούσας απόφασης θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(6),ΑΠΟΦΑΣΙΖΕΙ:Άρθρο 1Το πρόσθετο πρωτόκολλο για την προσαρμογή των εμπορικών θεμάτων της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, που ενεργούν στα πλαίσια της Ευρωπαϊκής Ένωσης, αφενός, και της Δημοκρατίας της Σλοβενίας, αφετέρου, ώστε να ληφθούν υπόψη τα αποτελέσματα των διαπραγματεύσεων μεταξύ των μερών για την καθιέρωση αμοιβαίων προτιμησιακών παραχωρήσεων για ορισμένους οίνους, την αμοιβαία αναγνώριση, προστασία και έλεγχο των ονομασιών οίνων και την αμοιβαία αναγνώριση, προστασία και έλεγχο των ονομασιών οινοπνευματωδών και αρωματισμένων ποτών, το οποίο καλείται στο εξής "πρωτόκολλο", εγκρίνεται εξ ονόματος της Κοινότητας.Το κείμενο του πρωτοκόλλου επισυνάπτεται στην παρούσα απόφαση.Άρθρο 21. Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει το πρωτόκολλο εξ ονόματος της Κοινότητας προκειμένου να εκφραστεί η συγκατάθεση της Κοινότητας να δεσμευθεί.2. Ο Πρόεδρος του Συμβουλίου, εξ ονόματος της Κοινότητας, κοινοποιεί την πράξη έγκρισης που προβλέπεται στο άρθρο 3 του εν λόγω πρωτοκόλλου.Άρθρο 3Οι διατάξεις για την εφαρμογή των δασμολογικών ποσοστώσεων για ορισμένους οίνους που προβλέπονται στο παράρτημα 1 του πρωτοκόλλου, καθώς και οι τροποποιήσεις και οι τεχνικές προσαρμογές των κανονισμών εφαρμογής οι οποίες ενδεχομένως θα καταστούν αναγκαίες λόγω τροποποιήσεων των κωδικών της Συνδυασμένης Ονοματολογίας και των διακρίσεων του Taric ή λόγω της σύναψης νέων συμφωνιών, πρωτοκόλλων, ανταλλαγών επιστολών ή άλλων πράξεων μεταξύ της Κοινότητας και της Δημοκρατίας της Σλοβενίας, θεσπίζονται από την Επιτροπή σύμφωνα με τη διαδικασία που αναφέρεται στο άρθρο 4 παράγραφος 2 της παρούσας απόφασης, υπό την επιφύλαξη του άρθρου 62 του κανονισμού (ΕΚ) αριθ. 1493/1999.Άρθρο 41. Η Επιτροπή επικουρείται από την επιτροπή τελωνειακού κώδικα που συστάθηκε από το άρθρο 248α του κανονισμού (ΕΟΚ) αριθ. 2913/92.2. Όταν γίνεται αναφορά στο παρόν άρθρο, εφαρμόζονται τα άρθρα 4 και 7 της απόφασης 1999/468/ΕΚ.Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ, ορίζεται σε τρεις μήνες.3. Η επιτροπή θεσπίζει τον εσωτερικό της κανονισμό.Άρθρο 51. Για τους σκοπούς των αποφάσεων της επιτροπής σύνδεσης σχετικά με την κατάρτιση καταλόγων προστατευομένων ονομασιών, οι οποίες προβλέπονται στο άρθρο 4 παράγραφος 7 και στο άρθρο 14 παράγραφος 2 στοιχείο α) της συμφωνίας για την αμοιβαία αναγνώριση, προστασία και έλεγχο των ονομασιών οίνων, η κοινοτική θέση καθορίζεται από το Συμβούλιο, το οποίο αποφασίζει με ειδική πλειοψηφία προτάσει της Επιτροπής.2. Με την επιφύλαξη της παραγράφου 1, για τους σκοπούς των άρθρων 13 και 14 της συμφωνίας για την αμοιβαία αναγνώριση, προστασία και έλεγχο των ονομασιών οίνων, η Επιτροπή θα συνάψει τις αναγκαίες πράξεις που τροποποιούν τους καταλόγους και το πρωτόκολλο της συμφωνίας, σύμφωνα με τη διαδικασία του άρθρου 6 παράγραφος 2 της παρούσας απόφασης. Για όλες τις άλλες περιπτώσεις που υπάγονται στα εν λόγω άρθρα, η κοινοτική θέση καθορίζεται και παρουσιάζεται από την Επιτροπή.Άρθρο 61. Η Επιτροπή επικουρείται από την επιτροπή διαχείρισης οίνων που συστάθηκε από το άρθρο 74 του κανονισμού (ΕΚ) αριθ. 1493/1999.2. Όταν γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ, ορίζεται σε ένα μήνα.3. Η επιτροπή θεσπίζει τον εσωτερικό της κανονισμό.Άρθρο 71. Για τους σκοπούς των αποφάσεων της επιτροπής σύνδεσης σχετικά με την κατάρτιση καταλόγων προστατευομένων ονομασιών, οι οποίες προβλέπονται στο άρθρο 4 παράγραφος 5 και στο άρθρο 14 παράγραφος 2 στοιχείο α) της συμφωνίας για την αμοιβαία αναγνώριση, ροστασία και έλγχο των ονομασιών οινοπνευματωδών και αρωματισμένων ποτών, η κοινοτική θέση καθορίζεται από το Συμβούλιο, το οποίο αποφασίζει με ειδική πλειοψηφία προτάσει της Επιτροπής.2. Με την επιφύλαξη της παραγράφου 1, για τους σκοπούς των άρθρων 13 και 14 της συμφωνίας για την αμοιβαία αναγνώριση, προστασία και έλεγχο των ονομασιών οινοπνευματωδών και αρωματισμένων ποτών, η Επιτροπή θα συνάψει τις αναγκαίες πράξεις που τροποποιούν τους καταλόγους και το πρωτόκολλο της συμφωνίας, σύμφωνα με τη διαδικασία του άρθρου 8 παράγραφος 2 της παρούσας απόφασης. Για όλες τις άλλες περιπτώσεις που υπάγονται στα εν λόγω άρθρα, η κοινοτική θέση καθορίζεται και παρουσιάζεται από την Επιτροπή.Άρθρο 81. Η Επιτροπή επικουρείται από την επιτροπή εφαρμογής για τα οινοπνευματώδη ποτά, που συστάθηκε από το άρθρο 13 του κανονισμού (ΕΚ) αριθ. 1576/89 και από την επιτροπή εφαρμογής για τους αρωματισμένους οίνους, τα αρωματισμένα ποτά με βάση τον οίνο και τα αρωματισμένα κοκτέιλ αμπελοοινικών προϊόντων, που συστάθηκε από το άρθρο 12 του κανονισμού (ΕΟΚ) αριθ. 1601/91.2. Όταν γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ.Η περίοδος που προβλέπεται στο άρθρο 5 παράγραφος 6 της απόφασης 1999/5468/ΕΚ, ορίζεται σε ένα μήνα.3. Οι επιτροπές θεσπίζουν τους εσωτερικούς τους κανονισμούς.Άρθρο 9Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.Βρυξέλλες, 4 Δεκεμβρίου 2001.Για το ΣυμβούλιοΟ ΠρόεδροςD. Reynders(1) ΕΕ L 51 της 26.2.1999, σ. 3.(2) ΕΕ L 302 της 19.10.1992, σ. 1· κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2700/2000 (ΕΕ L 311 της 12.12.2000, σ. 17).(3) ΕΕ L 179 της 14.7.1999, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2826/2000 (ΕΕ L 328 της 23.12.2000, σ. 2).(4) ΕΕ L 160 της 12.6.1989, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 3378/1994 του Ευρωπαϊκού Κοινοβουλίου και του Συμβουλίου (ΕΕ L 366 της 31.12.1994, σ. 1).(5) ΕΕ L 149 της 14.6.1991, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2061/96 του Ευρωπαϊκού Κοινοβουλίου και του Συμβουλίου (ΕΕ L 277 της 30.10.1996, σ. 1).(6) ΕΕ L 184 της 17.7.1999, σ. 23.


Απόφαση του Ευρωπαϊκού Κοινοβουλίου σχετικά με την αριθμητική σύνθεση των επιτροπών